Kenapa Pemimpin Dunia Peminat Game Of Thrones?

Apa yang best pasal Game of Thrones? Dan kenapa world leaders seperti Jokowi, Donald Trump dan Xi Jinping pun nak follow cerita GOT?

Sebab tema cerita GOT ialah ‘realpolitik’ – realiti politik yang dicirikan oleh persaingan untuk mendapatkan kuasa dan pengaruh. Berbeza dengan ‘idealpolitik’ yang perjuangkan ideologi dan fahaman.

Cerita GOT bermula dengan kejatuhan Raja Aerys II, pemerintah terakhir Dinasti Targaryen yang memerintah ‘Westeros’ selama 300 tahun. Targaryen berasal dari ‘Essos’ di seberang laut Westeros. Dengan adanya naga yang boleh melepaskan api, Targaryen dapat menakluk Westeros dan menundukkan pemerintah-pemerintah asal Westeros seperti House of Stark, House of Lannister, House of Baratheon dan sebagainya.

Wangsa-wangsa (‘great houses’) ini menjadi pembesar di bawah Targaryen. Namun akibat perangai Aerys II yang zalim, dan anaknya buat hal usik awek Robert Baratheon (ketua House of Baratheon), maka Robert dan rakan-rakannya termasuk Ned Stark (ketua House of Stark) memberontak. Aerys II dibunuh, dan Robert menggantikan Aerys II sebagai raja di atas ‘Iron Throne’, simbol kekuasaan atas alam Westeros.

Selepas Robert mangkat, konflik meletus antara House of Stark dan House of Lannister akibat Ned Stark mengetahui rahsia bahawa pewaris Robert iaitu Joffrey dan adik-adiknya bukan anak Robert, tapi hasil perzinaan permaisuri Robert, Cersei Lannister dan kembarnya Jaime Lannister. Ned kena pancung, dan House of Stark mengisytiharkan kemerdekaan daripada kerajaan pusat yang dikuasai oleh House of Lannister.

Memandangkan Joffrey bukan pewaris yang sah, maka adik-adik Robert (Stannis dan Renly Baratheon) juga menuntut takhta Iron Throne. Selepas Stannis, Renly, dan anak-anak Cersei sendiri (Joffrey dan Tommen) semua mati, Cersei menjadi pemilik takhta Iron Throne.

Selain konflik untuk menguasai Iron Throne (‘game of thrones’), sempadan utara Westeros juga diancam oleh zombi bernama ‘White Walkers’ yang dipimpin oleh The Night King. Sementara itu, pewaris Dinasti Targaryen, Daenerys Targaryen dan naga-naganya juga buat comeback untuk menawan semula Westeros yang dianggap sebagai hak keluarganya.

Dalam Musim ke-7, ketua House of Stark, Jon Snow berjaya memujuk Daenerys untuk melawan White Walkers, mendahulukan mudarat yang lebih besar. Sebenarnya ‘game of thrones’ antara wangsa-wangsa Westeros lebih menarik berbanding cerita melawan zombi. Mujur The Night King dah mampus dalam episod semalam, so sekarang Daenerys dapat menyambung balik misi untuk menuntut balik Iron Throne dari Cersei.

Jon Snow juga merupakan pewaris sah takhta kerana dia sebenarnya ialah anak Rhaegar Targaryen (abang Daenerys) dan Lyanna Stark (awek Robert Baratheon yang mencetuskan pemberontakan). Jadi mungkin akan berlaku konflik di antara Jon dan Daenerys untuk merajai Iron Throne.

Tak seperti cerita fantasi lain yang menonjolkan pertembungan antara ‘baik’ dan ‘jahat’ dan kebaikan akan mengatasi kejahatan, watak-watak baik dalam GOT selalu jadi mangsa watak-watak jahat. Orang yang berjaya survive sehingga ke musim terakhir – seperti Jon Snow dan Daenerys – bukan watak hero/heroine yang tipikal. Mereka buat apa yang ‘necessary’ untuk mencapai tujuan, itu yang dikatakan sebagai ‘realpolitik’ seperti yang diajar oleh Niccolo Machiavelli dan Otto von Bismarck.

Kalau kita pakai pengelasan moral yang dipopularkan oleh permainan ‘Dungeons and Dragons’, kita boleh bahagikan watak-watak GOT kepada 9 kategori berdasarkan paksi baik-jahat dan ‘lawful-chaotic’. Baik/jahat itu diukur dari segi sikap mereka terhadap orang lain. Yang sanggup menzalimi orang lain tu jahat. Lawful/chaotic pula diukur berdasarkan sikap mereka terhadap norma dan peraturan masyarakat. Yang persetankan nilai dan pandangan orang ramai tu kira ‘chaotic’.

Watak seperti Ned Stark dan anaknya Robb Stark kira ‘lawful good’. Mereka ni orang yang baik-baik, tak sanggup menipu dan bermuslihat. Watak seperti Ramsay Bolton dan Joffrey Baratheon pula kira ‘chaotic evil’. Mereka ni jenis jahat tambah psiko, suka menyeksa orang dan tengok orang menderita.

Kalau ikut Machiavelli, kedua-dua jenis manusia ni tak sesuai jadi pemimpin. Ned dan Robb mati awal sebab mereka tak pandai bermuslihat dan membaca muslihat orang. Orang seperti Ramsay pun tak hidup lama sebab dibenci orang ramai. Kalau nak jadi pemimpin yang berkesan, kena jadi ‘chaotic good’ seperti Jon Snow dan Daenerys, atau ‘lawful evil’ seperti Tywin Lannister.

Perjuangan Daenerys adalah mulia: mengembalikan pemerintahan Targaryen dan menewaskan perampas takhta iaitu Lannister. Tapi pada masa yang sama, Daenerys bukan jenis yang baik-baik. Dia tak pernah teragak-agak untuk guna kekerasan atau ugutan untuk mencapai tujuannya. Siapa yang mengancam dia, dia akan bakor guna naga dia. Jadi dia seorang yang ‘good’ tapi pada masa yang sama ‘chaotic’ (tidak patuh kepada moral konvensional).

Tywin Lannister, ayah kepada Cersei Lannister dan Jaime Lannister ialah ‘mastermind’ kepada kekacauan di Westeros. Dia sanggup membunuh sesiapa saja demi mengukuhkan kuasa dan pengaruh keluarga Lannister. Memang jahat. Tapi dia bukanlah seorang yang jahat demi kejahatan semata-mata. Dia tak minat nak seksa musuhnya atau main bunuh sesiapa sahaja. Kalau dia nak bunuh, dia nak mengehadkan kesannya, dan kalau boleh, dia tak nak nama Lannister terpalit. Bagi dia, adalah penting untuk menjaga reputasi dan legasi Lannister, sebab itu dia kata ‘a Lannister always pay his debt’. Jadi dia seorang yang ‘evil’ tapi ‘lawful’.

Mereka ni bertentangan: kalau ‘chaotic good’ ialah ‘matlamat halalkan cara’, maka ‘lawful evil’ ialah ‘cara halalkan matlamat’.

Lihat pada sejarah dan juga realiti dunia, pemimpin yang berkesan sentiasa datang dari kalangan ‘lawful evil’ atau ‘chaotic good’. Contoh lawful evil ni macam diktator yang membangunkan negara dengan baik sekali. Cao Cao ialah ‘lawful evil’. Mustafa Kamal Ataturk ialah ‘lawful evil’. Kim Jong-un ialah ‘lawful evil’. Kalau jadi ‘chaotic evil’ seperti Nguema (diktator Equatorial Guinea) dan Pol Pot (diktator Cambodia) memang hidup tak lama, sekejap je rakyat bangkit menggulingkan mereka.

‘Chaotic good’ susah sikit nak jumpa. Tapi aku akan kata Erdogan adalah seorang ‘chaotic good’. Manakala Mohamed Morsi ialah seorang ‘lawful good’ yang kena makan dengan Abdel Fattah as-Sisi, seorang ‘neutral evil’.

Di antara ‘good’ dan ‘evil’ ni terdapat gologan ‘neutral’. Mereka ni jenis yang objektif dan tak mahu ambil side dalam konflik. Jadi mereka tak sesuai jadi pemimpin, tapi sesuai jadi pengikut dan pembantu. Tyrion Lannister ialah pembantu kepada Daenerys. Varys pernah berkhidmat untuk Targaryen dan juga Lannister, alasan dia, dia tak berkhidmat untuk raja ini raja itu, dia hanya berkhidmat untuk rakyat. Fuh penjawat awam teladan gitu.

Siri GOT membuktikan kerelevenan realpolitik. Sebab itu, pemimpin-pemimpin tertinggi layan GOT. Plot cerita terlalu dekat dengan kehidupan sebenar mereka, dan mereka juga boleh mengambil inspirasi dari cerita untuk mencatur langkah mereka yang seterusnya.

Dan kalau nak tahu, penulis GOT (George R.R. Martin) banyak merujuk sejarah Perang Mawar (War of the Roses) yang berlaku di England dari tahun 1455 hingga 1487 semasa bikin cerita novel ‘A Song of Ice and Fire’ yang menjadi asas skrip GOT. Sebab itu cerita dan watak dia real sangat.

Perang Mawar ialah perang saudara yang berlaku di antara House of York dan House of Lancaster untuk merebut takhta raja England. Perasan tak persamaan nama York dan Lancaster dengan Stark dan Lannister? Watak Daenerys juga diilhamkan oleh Henry Tudor yang memakai lambang naga. Henry Tudor menamatkan Perang Mawar dan mendirikan Dinasti Tudor yang memerintah England sehingga tahun 1603. Cuma kita tak pasti samada Daenerys akan jadi pemenang terakhir dalam GOT, atau ada plot twist.

Kalau nak faham realpolitik, tontonilah GOT. Risau dengan adegan tak senonoh? Benda boleh tundukkan pandangan, buat apa nak kalut?


Cinta Bukan Sekadar Rupa…

“Cinta yang dinilai sekadar pada cantik paras rupa, bukanlah cinta yang sebenar.”

(Mevlana Rumi)

Rupa akan kusam, sepuh dan tua.
Rupa akan mundur, gugur dan hancur.
Rupa akan usang, kedaluwarsa dan lanjut usia.

Sebenar-benar cinta tidak mensyaratkan rupa

Kalaulah cinta itu bersyaratkan rupa, pastilah ibu-ibu tidak jatuh cinta.

Seagung-agung cinta sesama manusia, ialah cinta ibu kepada anaknya. Sebelum anak dilahirkan, cinta terlebih dahulu lahir. Ketika bayi dalam kandungan, rindu telah mula bertatih. Si ibu membilang hari, bilakah waktu menyentuh kulit mulus anak, mengucup wangian syurga, menatap kejora di mata. Hari demi hari, 9 bulan bukan tempoh yang sebentar. Bukan mudah. Kadangkala si ibu merasa loya, selera makan tidak menentu, tidur malam selalu terjaga.

Namun saudara saudari, inilah cinta. Ia membahagi sepenuh hati. 9 bulan dilalui penuh tabah. Kerana meskipun beban bertambah, walau langkahnya makin lemah, si ibu tahu semua pengorbanan ini ialah cinta. Ibu tak mudah rebah. Dia tahu, semua kesakitan akan bermakna bila nantinya bayi didakap erat, seolah-olah semua jerit perit tak pernah berlaku. Ternyata, cinta menghapuskan derita.

Dari ‘Umar bin Khattab r.a. berkata: “Beberapa orang tawanan  di hadapkan kepada Rasulullah, di situ ada seorang perempuan yang bingung mencari anaknya, dan setiap ia melihat anak kecil dalam rombongan tawanan itu diangkatnya dan disusukannya. Kemudian Rasulullah SAW bertanya, “Adakah kamu sekalian berpendapat bahawa perempuan ini akan melemparkan anaknya ke dalam api?” Kami menjawab, “Demi Allah, tidak”. Baginda bersabda, “Allah itu lebih sayang kepada hamba-hambaNya melebihi sayangnya perempuan ini kepada anaknya”. (HR Bukhari dan Muslim)

Kalaulah cinta itu bersyaratkan rupa, pastilah Rasulullah ﷺ tidak mengirim rindu.

Sekitar 1400 tahun yang silam, seorang lelaki dibaling batu sehingga lencun berdarah. Lelaki itu cedera tatkala dirempuh di perang uhud. Lelaki itu dilumurkan najis haiwan sewaktu lagi sujud. Lelaki itu rela menanggung sakit, memikul pedih , menahan perih. Semuanya diakhiri di hujung usia dengan rintih, “Duhai umatku, duhai umatku!” Ah, lelaki apakah ini. Jika lelaki sembarangan, tentunya mustahil menyangga lara sebesar ini. Ternyata, dia bukan lelaki biasa-biasa.

لَقَدْ جَاءكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَؤُوفٌ رَّحِيمٌ

“SUNGGUH, TELAH DATANG KEPADAMU SEORANG RASUL DARI KAUMMU SENDIRI, BERAT TERASA OLEHNYA PENDERITAAN YANG KAMU ALAMI, (DIA) SANGAT MENGINGINKAN (KEIMANAN DAN KESELAMATAN) BAGIMU, PENYANTUN DAN PENYAYANG TERHADAP ORANG-ORANG YANG BERIMAN.”

(AT-TAUBAH 128)

Nabi Muhammad ﷺ kaya sabar & santun.

Kerana, cintanya lebih besar daripada apa pun kebencian. Cinta di jiwa lebih besar daripada duka nestapa. Sedangkan baginda kekasih Allah ialah Esensi kewujudan. Untuk apa semua kesakitan? Untuk apa semua pengorbanan? Jawapnya, baginda mau memimpin ummah ke syurga. Baginda sanggup menunggu di pintu syurga. Ah, betapa romantis Rasulullah ﷺ. Begitu kita tidak pantas sekali. Saking besar cinta baginda, sampaikan tak dibatasi zaman. Cinta lebih panjang daripada percintaan. Dikirimkan rindu kepada kita, umat akhir zaman. Lebih hebat lagi, baginda tidak pernah melihat rupa kita. Barangsiapa kepingin membalas kasih kekasih Allah, banyakkanlah selawat kepada Rasulullah ﷺ.

هل صليت على النبي اليوم؟
Sudahkah engkau berselawat kepada Nabi hari ini?

Suatu ketika berkumpullah Nabi sallallahu ‘alaihi wasallam bersama sahabat-sahabatnya yang mulia. Di sana hadir pula sahabat paling setia, Abu Bakar ash-Shiddiq. Kemudian terucap dari mulut baginda yang sangat mulia: “Wahai Abu Bakar, aku begitu rindu hendak bertemu dengan ikhwanku (saudara-saudaraku).”

Abu Bakar dan sahabat-sahabat lain saling bertanya kepada baginda. Semua dinafikan. Sehinggalah Rasulullah ﷺ menguraikan sendiri siapakah gerangan saudara yang dirindui:

“Saudara-saudaraku adalah mereka yang belum pernah melihatku tetapi mereka beriman denganku dan mereka mencintai aku melebihi anak dan orang tua mereka. Mereka itu adalah saudara-saudaraku dan mereka bersama denganku. Beruntunglah mereka yang melihatku dan beriman kepadaku dan beruntung juga mereka yang beriman kepadaku sedangkan mereka tidak pernah melihatku.”

(Ali ibn Abd-al-Malik al-Hindi. كنز العمال في سنن الأقوال والأفعال)

Kalaulah cinta bersyaratkan rupa, bagaimana manusia mengenal Pencipta?

ذوالجلال والإكرام
Maha suci Allah ﷻ tidak ditakluk tempo, tidak ditakluk tempat. Wujud-Nya tidak tunduk pada masa atau ruang. Tidak pada durasi atau posisi. Tidak pada waktu atau wadah.

ليس كمثله شيء وهو السميع العليم
Maha suci Allah ﷻ, yang tidak menyerupai apa pun ciptaan-Nya. Bukan seperti dikhayalkan kaum musyabbibah. Zat-Nya tidak semacam manusia, minda tak larat menggambarkan-Nya.

Allah ﷻ ialah zat yang yang tidak dilihat mata di dunia. Lantas Allah  ﷻmenurunkan cinta di hati manusia, untuk mengenali diri-Nya. Mata di muka tidak mampu melihat. Namun mata di hati terbuka untuk merasa. Tanda-tanda wujud-Nya bertebaran di serata alam semesta. Zat yang tidak dilihat ini, menamkan cinta yang tak mensyaratkan rupa bila menikmati rasa.

“Di manakah adanya ruang dalam khayalan untuk zat-Nya, sehingga yang seperti-Nya boleh masuk ke dalam khayalan.”

(Mevlana Rumi)

Cinta tidak bersyaratkan rupa, untuk mengenal zat yang tak ditakluk rupa di dunia. Kerana rupa tidak abadi. Sedang cinta yang membakar hati, akan lebih abadi hayatnya, hanya dengan-Nya mengenal Allah ﷻ. Cinta ialah buraq, untuk hamba-Nya mikraj ke langit dan arasyh.

Alam buana ini direka bagi menunjukkan sifat perkasa جلال  dan belas kasih جمال  Allah ﷻ.

Mata ini bukan hak mutlak rupa. Mata ini bertujuan untuk menyaksikan kesan iradah & qudrah Allah ﷻ. Memandang akan hasil kehendak dan gerak Allah ﷻ. Alam ini sekurang-kurangnya mengajarkan tanpa lidah, bahawa kosmos dengan sistem yang kompleks serta sempurna, tidak terjadi dengan sendiri. Universe ini ada yang yang melakar pelan pembangunannya. Ia tidak terjadi secara chaos.

Alam ini ialah ayat-ayat Allah ﷻ.

سَنُرِيهِمْ آيَاتِنَا فِي الْآفَاقِ وَفِي أَنْفُسِهِمْ حَتَّى يَتَبَيَّنَ لَهُمْ أَنَّهُ الْحَقُّ أَوَلَمْ يَكْفِ بِرَبِّكَ أَنَّهُ عَلَى كُلِّ شَيْءٍ شَهِيدٌ

KAMI AKAN MEMPERLIHATKAN KEPADA MEREKA TANDA-TANDA (KEKUASAAN) KAMI DI SEGALA WILAYAH BUMI DAN PADA DIRI MEREKA SENDIRI, HINGGA JELAS BAGI MEREKA BAHWA AL QURAN ITU ADALAH BENAR. TIADAKAH CUKUP BAHWA SESUNGGUHNYA TUHANMU MENJADI SAKSI ATAS SEGALA SESUATU? (QS. FUSHILAT: 53)

إِنَّ فِي خَلْقِ السَّمَاوَاتِ وَالْأَرْضِ وَاخْتِلَافِ اللَّيْلِ وَالنَّهَارِ لَآيَاتٍ لِأُولِي الْأَلْبَابِ. الَّذِينَ يَذْكُرُونَ اللَّهَ قِيَامًا وَقُعُودًا وَعَلَى جُنُوبِهِمْ وَيَتَفَكَّرُونَ فِي خَلْقِ السَّمَاوَاتِ وَالْأَرْضِ رَبَّنَا مَا خَلَقْتَ هَذَا بَاطِلًا سُبْحَانَكَ فَقِنَا عَذَابَ النَّارِ
SESUNGGUHNYA DALAM PENCIPTAAN LANGIT DAN BUMI, DAN SILIH BERGANTINYA MALAM DAN SIANG TERDAPAT TANDA-TANDA BAGI ORANG-ORANG YANG BERAKAL. (YAITU) ORANG-ORANG YANG MENGINGAT ALLAH SAMBIL BERDIRI ATAU DUDUK ATAU DALAM KEADAN BERBARING DAN MEREKA MEMIKIRKAN TENTANG PENCIPTAAN LANGIT DAN BUMI (SERAYA BERKATA): “YA TUHAN KAMI, TIADALAH ENGKAU MENCIPTAKAN INI DENGAN SIA-SIA, MAHA SUCI ENGKAU, MAKA PELIHARALAH KAMI DARI SIKSA NERAKA. (QS. ALI IMRAN: 190-191)

Allah ﷻ memperkenalkan diri-Nya pada mahakarya 7 lapis bumi dan 7 lapis langit.

Berfirman Allah ﷻ:

“AKU ADALAH PERBENDAHARAAN YANG TERSEMBUNYI. KERANA ITU AKU RINDU UNTUK DIKENAL. MAKA AKU CIPTAKAN MAKHLUK, SEHINGGA MELALUI AKU MEREKA MENGENAL-KU.”
(HADIS QUDSI. FUTUHAT MAKKIYAH, IBNU ARABI AL-ANDALUSI)

Awal & akhir cinta ialah Allah ﷻ.

Cinta itu mulia, untuk mengenal Yang Maha Mulia ﷻ

Jangan butakan cinta dengan rupa.
Kerna bukan akhir cinta pada rupa.
Awal & akhir cinta ialah pencipta.
Cinta ialah astrolab tauhid di hati
—setiap manusia ciptaan-Nya.

فَإِنَّهَا لَا تَعْمَى الْأَبْصَارُ وَلَٰكِنْ تَعْمَى الْقُلُوبُ الَّتِي فِي الصُّدُورِ

“SEBENARNYA BUKAN MATA ITU YANG BUTA, TETAPI YANG BUTA IALAH HATI YANG DI DALAM DADA.” (QS. AL-HAJJ:  46)

Jangan butakan mata hati. Jangan bataskan kemampuan mata setakat rupa. Jangan berhenti pada rupa. Matamu memiliki kemampuan menyaksikan lebih daripada itu. Justeru, bila kaubuka mata, lihat alam dari kaca mata pandang ke dalam. Ke lubuk nurani. Kepada tafakur menginsafi betapa hebatnya Tuhan karyawan alam: Allah ﷻ

Sarwa cinta yang wujud semata-mata rupa, bukanlah cinta. Akhirnya ia satu penghinaan.

(Mevlana Rumi)


Kisah Sinead O’connor Memeluk Islam Dan Menerima Hidayah

Di
Barat, terdapat ramai individu terkenal menganut Islam dan terus menjadi ikon
pujaan ramai. Siapa tidak kenal nama-nama seperti Muhammad Ali, Yusuf Islam dan
Freddie Kanoute yang menjadi inspirasi kepada umat Islam di sana. Tetapi ada
satu nama yang bikin ramai melopong apabila mengumumkan pengislamannya pada
tahun lepas. Orang yang dimaksudkan ialah penyanyi Ireland terkenal, Sinead
O’Connor.

Penyanyi yang terkenal dengan album The Lion and the Cobra dan  I Do Not Want What I Haven’t Got mengumumkan berita tersebut melalui satu twit kepada para peminat pada Oktober tahun lepas. Seminggu sebelumnya, O’Connor yang kini dikenali dengan nama barunya Shuhada Davitt/Shuhada Sadaqat mengumumkan telah meninggalkan agama Kristian. Ini disusuli dengan pengumumannya memeluk Islam dan nama barunya itu. Dalam twitnya, Shuhada menulis, “Ini ialah satu pengumuman bahawa saya bangga menjadi seorang Muslim. Inilah pengakhiran semulajadi untuk perjalanan pencarian seorang ahli teologi. Semua kajian agama yang dibuat menjurus kepada Islam. Saya akan diberi nama baru. Nama baru saya ialah Shuhada.”

Pengislaman Shuhada dibuat dengan kehadiran ahli teologi Islam dan Pengerusi Majlis Integrasi dan Keamanan Islam Ireland, Sheikh Dr Umar al-Qadri. Selepas beliau mengucap dua kalimah syahadah, Sheikh Umar memuatnaik satu video di Twitter dan menulis, “Penyanyi terkenal dunia Shuhada Davitt @MagdaDavitt77 (#SineadOConnor) telah mengucap dua kalimah syahadah bersama saya di #Ireland. Beliau merasa amat gembira! Masha Allah.” Shuhada kemudiannya membalas, “Saya asyik tersalah menyebut kalimah-kalimah Arab!! Saya mohon maaf!! Saya akan menyebut dengan betul pada akhirnya. Insya Allah.” Shuhada menyertai senarai artis dan pemuzik yang melafazkan kalimah keramat dua kalimah syahadah seperti Yusuf Islam, Mos Def dan Ice Cube.

Tak
lama selepas itu, Shuhada turut memuatnaik beberapa videonya melaungkan azan.
Dalam video itu, beliau menambah, “Ini merupakan cubaan pertama saya melaungkan
azan. Sesetengah sebutan saya salah kerana emosi membuatkan saya tersasul
(berkemungkinan beliau merasa terharu) tetapi akan ada lebih banyak cubaan lain
pada masa akan datang.” Beliau menambah lagi, “Mohon maaf atas kesilapan saya
dalam azan yang dilaungkan… cubaan pertama. Bila saya mempraktikkannya
sebanyak 30 kali, saya akan membuat dunia berhenti berpusing.”

Selain
berkongsi pengalaman pengislamannya, Shuhada turut berkongsikan petikan ayat
suci al-Quran dan kata-kata positif sejak memeluk Islam. Salah satu twitnya
memetik ayat 23, Surah al-Baqarah mafhumnya, “Dan kalau kamu ada menaruh syak
tentang apa yang Kami turunkan (Al-Quran) kepada hamba kami (Muhammad), maka
cubalah buat dan datangkanlah satu surah yang sebanding dengan Al-Quran itu,
dan panggilah orang-orang yang kamu percaya boleh menolong kamu selain dari
Allah, jika betul kamu orang-orang yang benar.”

Dalam
satu twit yang lain, Shuhada turut berkongsi pengalaman mengenakan hijab buat
kali pertama. Beliau menceritakan hijab pertamanya itu dihadiahkan oleh rakan
baiknya bernama Elaine. Sebaik Shuhada mengenakan hijab buat kali pertama, ia
merupakan satu pengalaman yang mencetuskan emosi dan peribadi. Tetapi itu juga
membuatkan dirinya merasa gembira. Beliau kemudian memuatnaik gambarnya memakai
hijab tradisional berwarna hijau dan meletakkan kapsyen ‘Gembira’.

Semasa
ditemubual oleh stesen televisyen RTE pada September tahun ini dalam rancangan
The Late Late Show, Shuhada menerangkan perjalanannya menemui Islam, “Idea
kembali semula (revert) merujuk kepada idea yang dikaji dalam al-Quran, anda
akan sedar bahawa anda sebenarnya sudah menjadi Muslim sepanjang hidup anda dan
anda tidak sedar pun. Itulah yang berlaku kepada saya. Saya 52, saya membesar
di Ireland yang berbeza dengan Ireland yang wujud hari ini. Ianya sebuah negara
yang menekan dari segi agama. Semua orang merasa sedih, tiada siapa yang
mendapat kegembiraan dengan Tuhan.”

Dalam
temubualnya bersama hos Ryan Tubridy, Shuhada menambah, “Saya memilih Islam
sebagai yang terakhir dalam kajian saya kerana saya terlalu prejudis dengan
Islam. Ia merupakan cara pemikiran. Anda akan hampir menjadi seorang Muslim
tanpa perlu menjadi Muslim sebenar. Seorang Muslim ialah seseorang yang percaya
bahawa tiada apa dalam dunia ini yang selayaknya disembah melainkan Allah
s.w.t.”

Dalam satu temubual lain dalam Good Morning Britain bersama hos Piers Morgan dan Susanna Reid, Shuhada turut menceritakan reaksi orang terhadap pengislamannya. Reaksi Muslim terhadap pengislamannya rata-ratanya positif dan beliau turut menggambarkan komuniti Muslim sebagai lembut dan penyayang. Tetapi Shuhada turut mendedahkan sikap prejudis yang diterimanya sebagai reaksi pada pengislamannya. Walaupun mengakui pada awalnya beliau merasa marah dengan sikap mereka ini tetapi lama-kelamaan itu tidak langsung mematahkan rasa bangganya bergelar seorang Muslim. Ini turut ditambah dengan pengalamannya menempuh pelbagai kontroversi semasa bergelar artis sekaligus menjadikannya lebih matang dan tabah walaupun dikecam sesetengah individu.

SUMBER

1.
Kelly, Emma. (2019). Sinead O’Connor ‘had so much prejudice about Islam’ before
she became a Muslim. Metro. https://metro.co.uk/2019/09/07/sinead-oconnor-much-prejudice-islam-became-muslim-10702376/

2.
I Am Birmingham. (2018). Singer Sinead O’Connor converts to Islam and changes
her name. https://www.iambirmingham.co.uk/2018/10/25/singer-sinead-oconnor-converts-islam-changes-name/

3.
Finn, Rachel. (2019). Sinéad O’Connor: ‘I’ve been Muslim my whole life and
didn’t even know it’. Metro. https://metro.co.uk/2019/09/16/sinead-oconnor-ive-muslim-whole-life-didnt-even-know-10752248/


Naresuan The Great: Raja Badass Bangsa Thai

Bangsa Thai dan Burma ialah dua bangsa yang seringkali bertelagah dan berperang antara mereka dalam helaian sejarah. Kalau bangsa Melayu berbangga dengan kewujudan raja agung seperti Dharanindra daripada Dinasti Sailendra, Dapunta Hyang Jayanasa yang merupakan pengasas Empayar Srivijaya, atau nama seperti Sultan Mansur Shah sebagai raja teragung Empayar Melaka, bangsa Thai juga tidak kurang juga dengan nama-nama hebat dalam sejarah mereka. Mari, saya perkenalkan seorang raja Thai yang dianggap sebagai salah seorang raja terhebat dalam sejarah Thai, yang saya kira merupakan seorang yang sangat badass bukan sahaja dalam sejarah Thai sendiri, tetapi dalam sejarah dunia.

Sejarah keagungan Naresuan dikenang oleh orang Thai bermula ketika pertengahan 1560 Masihi, apabila Burma dibawa dinasti terbaik yang pernah memerintah negara itu, juga empayar terbesar di Asia Tenggara iaitu Dinasti Taungoo dalam dasar perluasan kuasa dibawa raja hebatnya bernama Bayinnaung yang kisahnya pernah dicoretkan di laman The Patriots. Maka, Thai dengan kerajaan terhebatnya iaitu Ayutthaya akhirnya berjaya ditakluk dengan separuh daripada populasi Ayyuthaya ketika itu dijadikan sebagai hamba sambil seorang putera rajanya dibawa kembali ke Burma dijadikan sebagai tawanan dan tebusan kerajaan Burma. Putera raja itu ialah Naraseuan itu sendiri.

Hidup sebagai seorang putera raja yang menjadi tawanan dan dibesarkan di dalam Istana Burma membuatkan Naresuan belajar banyak perkara tentang tamadun Burma. Setiap ilmu yang dikutipnya sepanjang bergelar tawanan akan sangat membantu dirinya pada masa hadapan. Naresuan mempelajari taktik peperangan hebat daripada jeneral-jeneral perang hebat Burma, tidak lupa juga seni mempertahankan diri yang dimiliki oleh bangsa Burma yang selepas itu akan membantu kepada perkembangan seni mempertahankan diri Muay-Thai.

Hanya ketika 9 tahun kemudian, ketika usianya dalam sekitar 16 tahun sahaja dia dipulangkan semula ke Siam, dengan pertukaran kepada kakaknya yang dikahwinkan dengan raja Burma ketika itu. Kembalinya ke Siam sebagai seorang pemangku jawatan kepada takhta raja Ayutthaya yang ketika itu tidaklah membawa apa-apa makna kerana Ayutthaya adalah sebuah kerajaan yang telah dijajah oleh Burma.

Ketika raja agung Burma bernama Bayinnaung mati, ianya menimbulkan beberapa pemberontakan di dalam Empayar Burma itu sendiri dan beberapa buah wizurai daripada wilayah-wilayah dalam Empayar Burma termasuklah daripada Ayutthaya sendiri untuk membantu raja baru Burma bernama Nanda Bayin. Namun, ketika memimpin bala tentera Ayutthaya, Naresuan pula seperti melengah-lengahkan penggerakkan tenteranya membuatkan Nanda Bayin ketika itu jadi berang dan mengesayki kesetiaan Naresuan pada Burma. Maka, baginda pun mengarahkan anaknya iaitu Maha Uparaja Mingyi Swa untuk kekal di pusat pemerintahan Burma di Bago dengan harapan ketika Naresuan sampai, maka anakandanya akan menyerang Naresuan dari belakang dan membunuhnya. Malangnya rancangan pembunuhan itu diketahui oleh Naresuan. Berbantukan tentera dari orang-orang Mon, maka Nareasuan berjaya melarikan, sambil sempat membebaskan 10, 000 keluarga-keluarga bangsa Thai yang dijadikan tawanan di Bago sebelum dia turut melarikan diri bersama dengan mereka.

Tentera Burma dibawah pimpinan Maha Uparaja Mingyi Swa mnengejar sehinggakan tentera Burma dan Tentera Thai dibawah Naresuan bertembung di Sungai Satong. Malangnya, salah seorang daripada komander tentera Burma yang terkenal pula menjadi bidikan tepat senjata api yang dibawa oleh Naresuan. Ini membuatkan unit tentera Burma menjadi kelam kabut dan memaksa Maha Uparaja Mingyi Swa berundur kembali ke bumi Burma.

Dicatatkan sebaik sampai sahaja di pusat pemerintahan Ayutthaya, maka Naresuan pun mengiytiharkan kemerdekaan Thai dan menyatukan kerajaan-kerajaan Thai seperti Sukothai dibawah satu bangsa. Maka berduyun-duyunlah pun orang-orang Thai berada dibawah panji Naresuan. Ini membuatkan Naresuan menjadi antara raja-raja dalam sejarah Thai yang menyatukan bangsa Thai.

Burma tidak duduk diam dengan apa yang dilakukan oleh Naresuan ini lalu menghantar gelombang tentera demi tentera melanggar Ayutthaya. Sekurang-kurangnya terdapat lima buah serangan melanggar Ayutthaya dan salah satu daripanya berlaku berdekatan dengan Chiang Mai dengan 10, 000 orang tentera Burma ditawan bersam adengan 120 buah gajah perang, 100 ekor kuda, 400 buah perahu bersama dengan senjata api, peluru dan bekalan makanan. Tidak dilupakan juga tentang bagaimana Naresuan bertahan di kota Ayutthaya selama 5 bulan apabila dikepung oleh raja Burma bernama Nanda Bayin sendiri. Namun, kepungan itu tidak berjaya kerana kebijaksanaan Naresuan sendiri.

Namun, kebanyakan serangan Burma yang diarahkan ke arah Ayutthaya itu hanyalah dipatahkan ketika beliau masih bergelar seorang putera raja. Sebaik sahaja pada tahun 1590 apabila kemangkatan ayahandanya Maha Thammarachathirat, barulah Naresuan menaiki takhta. Ketika inilah sebuah pertempuran yang sangat diingati oleh Thailand berlaku di antara dua orang pemimpin dua empayar ketika tahun 1593. Ketika raja Burma yang ketika itu mengerahkan tenteranya melanggar Siam untuk sekian kalinya, kedua-dua mereka bertemu di Nong Sarai. Untuk pengetahuan semua, Pertempuran Nong Sarai mencatatkan bahawa Burma telah mengerahkan bala askar terbesar dalam sejarahnya demi memastikan Ayutthaya dan bangsa Thai kembali terjajah.

Ketika pertempuran berlaku, Naresuan dikatakan melihat Mingyi, putera raja Burma yang dihantar untuk memimpin tentera tersebut sedang bersemayam di atas gajahnya dibawah sebuah pokok rendang. Dicatatkan bahawa Naresuan berteriak memanggil Mingyi Swa:

“Wahai saudara lelakiku, apa yang kau lakukan dibawah pohon rendang itu? Marilah kita bertarung satu lawan satu untuk meraihkan perseteruan antara kita? Sesungguhnya tidak akan ada lagi raja selepas kita yang akan bertarung dalam satu lawan satu seperti kita hari ini!”

Mendengarkan cabaran yang dilaungkan oleh Naresuan, maka Mingyi Swa pun mengerahkan gajahnya, bertemu satu lawan satu dengan Naresuan di atas gajahnya sendiri. Maka bertempurlah kedua-dua gajah itu sambil kedua-dua raja ini pula bertarung di atas kepala gajah masing-masing, sambil mencuba untuk membenamkan senjata masing-masing dan menjatuhkan lawan dari gajah mereka. Akhirnya, Mingyi Swa berjaya dibunuh dan kematian Mingyi Swa membuatkan tentera Burma dalam keadaan jatuh semangat dan morale mereka, lalu membuatkan raja Burma ketika itu berundur daripada perlanggaran ini. Peristiwa hebat dalam sejarah Thailand ini kemudiannya dirayakan sebagai salah satu daripada cuti tahunan negara Thai dan digelar sebagai Hari Gajah.

Tidak cukup dari itu, maka Naresuan pun memimpin tentera-tenteranya menakluk satu demi satu negara kota yang masih belum berada dibawah kerajaannya. Bahkan, Naresuan sanggup pula menyerang empayar penjajahnya dengan menakluk beberapa kota Burma dan menjarah ibu kotanya. Tidak lupa juga usaha Naresuan menakluk bumi Kemboja itu sendiri yang berjiran dengannya sekaligus bergelar salah seorang raja penakluk dalam Empayar Ayutthaya itu sendiri.


10 Bahasa Tertua Dunia Yang Masih Digunakan Sehingga Hari Ini

Seiring peredaran waktu, ada bahasa yang berkembang, ada bahasa yang hilang. Ada bahasa yang mampu menggagahi zaman, ada juga bahasa yang pupus ditelan arus kemodenan. Berikut disenaraikan 10 bahasa tertua di dunia yang masih dituturkan sehingga hari ini.

BAHASA BASQUE

Bahasa Basque, atau Euskara sebagaimana ia dikenali dalam kalangan penuturnya, merupakan sebuah bahasa yang tersendiri di Eropah. Ia dipercayai sebagai satu-satunya bahasa Eropah Lama yang masih bertahan sehingga ke hari ini tanpa digugat oleh penyebaran bahasa-bahasa Indo-Eropah.

Bahasa Basque mempunyai kira-kira 750,000 orang penutur aktif (yakni menggunakannya sebagai bahasa pertama) dan sekitar 1,185,000 orang penutur pasif (yakni menggunakannya sebagai bahasa kedua).

Penuturnya banyak bertumpu di Negara Basque yang merangkumi wilayah sempadan antara Sepanyol dan Perancis serta terletak berhampiran Teluk Biscay. Nama Negara Basque menurut sebutan lidah mereka sendiri ialah Euskal Herria.

Bahasa Baque tidak mempunyai kaitan dengan mana-mana bahasa berhampiran, yang masing-masing berasal dari keluarga bahasa Rom. Malahan, ada juga pihak yang cuba mengaitkan bahasa Basque dengan bahasa-bahasa di pergunungan Kaukasus, seperti bahasa Chechen dan Georgia.

BAHASA-BAHASA KARTVELIA

Bahasa-bahasa Kartvelian merupakan antara bahasa tertua yang masih digunakan sehingga kini, khususnya di wilayah selatan Pergunungan Kaukasus. Kumpulan bahasa ini terdiri daripada bahasa Georgia, Svan, Zan, Mingrelian, dan Laz. Ia merupakan salah sebuah keluarga bahasa utama di dunia, dan berpeluang mengalami perkembangan tanpa gangguan memandangkan suku-suku aslinya hidup secara terpencil di kawasan pergunungan.

Bahasa Georgia, misalnya, mempunyai sistem tulisan yang tersendiri sejak tahun 430 M walaupun tentunya, usia bahasa itu sendiri jauh lebih tua. Bahasa-bahasa ini dituturkan oleh kira-kira 5.2 juta orang manusia. Bentuk terawal kumpulan bahasa ini dikenali sebagai Proto-Kartvelian dan ia mempunyai pinjaman dan pengaruh daripada Proto-Indo-Eropah sekaligus mengisyaratkan berlakunya interaksi antara masyarakat penutur bahasa ini dengan suku-suku nomad Indo-Eropah.

BAHASA TAMIL

Bahasa Tamil adalah sebahagian daripada kumpulan bahasa Dravida yang dituturkan oleh masyarakat Tamil yang hidup di selatan sub-benua India.  Di Tamil Nadu, bahasa ini dijadikan sebagai bahasa rasmi. Bahasa Tamil tidak mempunyai hubungan ‘genetik’ dengan bahasa Hindi, bahasa yang lebih dominan di India dan mempunyai asal-usul dari Indo-Eropah. Bahasa Tamil mempunyai kira-kira 75 juta orang penutur di seluruh dunia, dengan bentuk tulisan terawalnya berusia dari 300 SM atau hampir 2000 tahun.

BAHASA-BAHASA PALEO-SIBERIA

Terdapat juga bahasa yang tidak dapat ditentukan usianya dengan hanya menilik pada usia sistem tulisannya. Hal ini sebagaimana yang berlaku pada bahasa-bahasa Paleo-Siberia yang dituturkan oleh suku-suku terpencil di Siberia dan Russia. Kumpulan bahasa yang dimaksudkan ini merangkumi bahasa Ket, Chukotko-Kamchatkan, Nivkh, dan Yukaghir. Setiap bahasa itu pula mempunyai dialek-dialek yang tersendiri.

Dipercayai bahawa bahasa-bahasa ini jauh lebih tua usianya berbanding bahasa-bahasa dominan di Siberia moden, seperti bahasa Russia, bahasa Tungusik, dan bahasa Turki. Walaupun suku-suku nomad yang menuturkan bahasa-bahasa ini tidak pernah mengembangkan sistem tulisan yang tersendiri, ia tidak seharusnya dikesampingkan dari senarai bahasa tertua yang masih dituturkan sehingga hari ini.

BAHASA AINU

Ainu juga merupakan bahasa tertua yang tidak memiliki bentuk tulisan awal yang tersendiri. Bahasa tersebut dituturkan oleh masyarakat Ainu yang merupakan penghuni asal di Jepun Utara, yang usianya jauh lebih awal berbanding masyarakat Jepun moden yang menetap di kepulauan tersebut. Ainu adalah sebuah bahasa yang terpencil tanpa mempunyai sebarang hubungan dengan mana-mana bahasa Jepun.

Lebih menarik, ada penyelidik yang mendakwa wujud kaitan kecil antara bahasa Ainu dan bahasa-bahasa Paleo-Siberia. Pada hari ini, masyarakat Ainu dan bahasa mereka merupakan antara bahasa dan bangsa yang terancam. Walaupun bahasa mereka tidak mempunyai sistem tulisan yang tersendiri, usianya yang langka sama sekali tidak dapat diragukan.

BAHASA ARAB

Bahasa Arab merupakan sebahagian daripada keluarga bahasa Semitik. Walaupun bahasa ini mempunyai banyak dialek dan pecahan, ia disatukan dalam bentuk bahasa Arab Klasik yang menjadi lingua franca dalam dunia Arab.

Bahasa ini juga merupakan antara bahasa yang mempunyai sistem tulisan tertua di dunia, dengan inskripsi terawal yang ditemui setakat ini berusia sekitar 125 Masehi. Bahasa Arab dianggap unik kerana ia mampu mengekalkan keasliannya walaupun sudah tersebar ke segenap pelosok dunia dan mempengaruhi banyak bahasa lain dengan kata-kata pinjamannya.

BAHASA ARAMIA

Sebagai sebahagian daripada kumpulan bahasa Semitik Barat Laut, bahasa Aramaik mempunyai sejarah tulisan yang berusia 3,100 tahun. Bahasa ini dituturkan oleh bangsa Aram yang hidup di wilayah Levant, Syria, dan Mesopotamia.

Seawal tahun 1000 SM, mereka telah pun menubuhkan kerajaan-kerajaan sendiri dan menjadikan bahasa Aramia sebagai bahasa istana, sebagaimana yang terbukti menerusi penemuan-penemuan inskripsi Aramia yang bertarikh kurun ke-10 SM. Sistem tulisannya dianggap unik dan mempunyai hubungan dengan sistem tulisan Phoenicia.

BAHASA CHINA

Sebagaimana yang sedia maklum, China merupakan antara tamadun tertua di dunia. Begitulah juga dengan bahasanya. Bahasa China terkenal dengan strukturnya yang rumit, baik sistem tulisannya mahupun penuturannya. Tulisannya bahkan mempunyai lebih 100,000 simbol yang berlainan. Bentuk terawal tulisan China dipercayai berusia seawal 1250 SM sekaligus meletakkannya sebagai antara bahasa paling tua di dunia.

BAHASA PARSI

Bahasa Parsi, atau Farsi, merupakan bahasa salah sebuah bahasa Indo-Eropah di bawah sub-bahagian Indo-Irani yang dituturkan secara meluas, dengan jumlah penuturnya mencecah 70 juta orang. Setakat yang telah ditemui, bahasa ini mempunyai sistem tulisan tersendiri seawal kurun ke-6 SM, iaitu sekitar era pemerintahan Darius I. Bahasa Parsi Lama digunakan sebagai bahasa pertuturan Empayar Achaemenid (550-330 SM) dan Empayar Sassanid (224-651 M).

BAHASA GAELIK IRELAND

Bahasa Gaelik Ireland atau Gaeilge adalah sebahagian daripada cabang bahasa Celtic dalam keluarga bahasa Indo-Eropah. Walaupun bahasa ini tidaklah setua bahasa-bahasa lain yang terkandung dalam senarai ini, ia masih tetap antara yang tua.

Sistem tulisan terawalnya, iaitu tulisan Ogham, berusia seawal kurun ke-4 Masehi. Setelah mengalami penindasan selama berkurun-kurun di tangan penjajah Inggeris, warga Ireland dan bahasanya dapat menghirup kebebasan sekali lagi pada awal kurun yang lalu. Sebagai antara bahasa Celtic terbesar yang bertahan sehingga kini, bahasa Gaeilge menyimpan banyak sejarah Ireland dan Eropah.

PENUTUP

Bahasa merupakan jambatan yang mampu menghubungkan pelbagai budaya yang berbeza sekaligus membolehkan interaksi dan komunikasi antara keduanya dapat berlaku dengan lancar. Bahasa juga merupakan identiti setiap seorang daripada kita; bahasalah yang menentukan siapa diri kita dan dari mana kita berasal. Justeru, hargailah bahasa kita dan tuturkannya dengan penuh rasa bangga. Bangga terhadap sejarah bangsa kita yang menggagahi zaman demi zaman.

RUJUKAN

Aleksa Vuckovic. (17 Februari 2020). 10 of the World’s Oldest Language Still Used Today. Ancient Origins. https://www.ancient-origins.net/history-ancient-traditions/oldest-language-0013298


Bagaimana Untuk Berpoligami di Malaysia Mengikut Undang-Undang Syariah?

Institusi perkahwinan merupakan suatu institusi yang telah wujud selama mana manusia itu wujud. Didasari tradisi, budaya, norma masyarakat dan agama, suatu ikatan perkahwinan itu diabsahkan. Sudah tentu, perkahwinan yang menyatukan dua jiwa itu melangkaui keinginan badaniah dan bukan pula tujuannya hanyalah semata-mata untuk melempiaskan hawa nafsu tetapi sebaliknya, ikatan suci ini meletakkan seribu satu tanggungjawab dan amanah yang disaksikan atas nama Tuhan Yang Maha Esa, ke atas bahu pengantin lelaki dan perempuan.

Objektif perkahwinan antara lainnya adalah untuk memenuhi tuntutan fitrah, melahirkan zuriat, menjaga pandangan, akhlak dan kehormatan diri supaya bertambah ketakwaan kepada Allah SWT. Dari segi bahasa, perkahwinan atau nikah boleh diertikan sebagai percampuran, himpunan, percantuman, persetubuhan dan senggama (Roziah Chek, 2010). Secara istilah pula, takrif nikah ialah perjanjian atau akad (Ijab dan Qabul) yang menghalalkan persetubuhan antara lelaki dan perempuan dengan perkataan yang terkandung lafaz nikah.

Pensyariatan nikah dalam Islam dapat ditemukan dalam beberapa ayat Al-Quran. Sebagai contoh dalam Surah An-Nisa, ayat ketiga yang bermaksud, “Dan jika kamu takut tidak berlaku adil terhadap perempuan-perempuan yatim (apabila kamu berkahwin dengan mereka), maka berkahwinlah dengan sesiapa yang kamu berkenan dari perempuan-perempuan (lain): dua, tiga atau empat. Kemudian jika kamu bimbang tidak akan berlaku adil (di antara isteri-isteri kamu) maka (berkahwinlah dengan) seorang sahaja…”.

Selain itu, pensyariatan ini turut juga ditemukan dalam Surah Ar-Rum ayat 21 yang membawa maksud, “Dan di antara tanda-tanda yang membuktikan kekuasaannya dan rahmat-Nya, bahawa Ia menciptakan untuk kamu (wahai kaum lelaki), isteri-isteri dari jenis kamu sendiri, supaya kamu bersenang hati dan hidup mesra dengannya, dan dijadikan-Nya di antara kamu (suami isteri) perasaan kasih sayang dan belas kasihan…”.

Perkahwinan bukanlah sekadar hubungan yang menyentuh perasaan kasih sayang dan belas ihsan manusiawi, tetapi juga merupakan ibadah yang mampu mendekatkan diri dengan Allah SWT dan diberikan ganjaran pahala jika dilaksanakan selaras peraturan yang ditetapkan Islam. Bagi mereka yang berkahwinan seperti yang dianjurkan Islam, maka pegangan agamanya semakin kukuh dan lengkap.

Perkara ini dapat dilihat menurut Riwayat al-Baihaqi (5486) dan al-Tabarani dalam Mu’jam al-Awsat (7647), yang mana baginda Nabi Muhammad SAW bersabda yang bermaksud, “Apabila seorang hamba itu berkahwin, maka sesungguhnya dia telah berusaha menyempurnakan sebahagian agamanya, oleh itu hendaklah dia bertaqwa kepada Allah pada sebahagian lagi yang berbaki.”

Memetik ayat ketiga Surah An-Nisa yang disebut sebelum ini, kita dapat memerhatikan bagaimana Hukum Syarak membenarkan perkahwinan poligami, ataupun lebih tepat lagi, poligini yakni suatu keadaan seorang lelaki itu mempunyai lebih daripada seorang isteri. Dalam poligami ada poligini dan poliandri. Berlawanan dengan poligini, poliandri bermaksud seorang perempuan mempunyai lebih daripada seorang suami. Dalam konteks Surah An-Nisa ini, istilah yang tepat ialah poligini.

Merujuk kepada ayat tersebut, seseorang lelaki itu cuma boleh mempunyai maksimum empat orang isteri, pada satu-satu masa dan adalah dilarang dan berdosa jika melebihi had itu. Hal yang demikian pernah berlaku misalnya apabila seorang pemuda dari Thaqif yang mempunyai 10 orang isteri ketika dia memeluk Islam dan Nabi Muhammad SAW pun menyuruhnya untuk kekalkan 4 isteri sahaja dan ceraikan yang selebihnya (Kitab Al-Muwatta’ Imam Malik). Untuk meneladani dengan lebih lanjut berkenaan ayat ketiga Surah An-Nisa ini, adalah penting untuk melihat kepada Asbabun Nuzul atau sebab-sebab turunnya ayat Al-Quran bagi ayat ini.

Dikatakan bahawa ayat ini turun dan didedahkan selepas tamatnya Perte.mpuran Uhud yang memperlihatkan sebegitu ramai anak-anak kecil yang menjadi yatim piatu dan ramai juga isteri yang menjadi balu. Maka dengan itu, diturunkan ayat ini sebagai alasan keharusan berpoligini, bukanlah suatu kewajipan atau kemestian. Malah Rasulullah junjungan umat Islam juga berpoligini untuk mempergiat dakwah Islamiah dan untuk melindungi beberapa orang perempuan yang telah dijandakan angkara pe.rang.

Hal ini kerana apabila seseorang perempuan itu kematian suaminya dalam pe.rang, dia akan mengalami kehidupan yang melarat yang sangat susah dan ada yang sebatang kara, sebagai seorang yang dikira berada dalam golongan rentan yang sentiasa diancam kaum kafirun. Tanpa seorang lelaki yang memberikan nafkah kepadanya, yang dapat memimpin dan menjaga kebajikannya, amatlah sulit kehidupan balu seperti itu.

Walaupun begitu, poligami (poligini) merupakan suatu tanggungjawab yang teramat besar dalam agama, yang sebenarnya jauh lebih besar bebanannya daripada beristeri satu. Dalam ayat ketiga Surah An-Nisa, Allah SWT turut memberikan peringatan keras terhadap golongan laki-laki supaya tidak berkahwin lebih daripada satu, sekiranya timbul perasaan bahawa diri itu tidak mampu untuk berlaku adil kepada isteri yang sedia ada. Peringatan ini sekali gus menunjukkan betapa pentingnya bersikap adil itu, dalam mana seseorang itu berhasrat untuk berpoligini. Oleh itu, apa yang boleh kita fahamkan dari istilah “adil” ini?

Adakah setakat meliputi tanggungan makan minum, nafkah, pakaian dan tempat tinggal? Tidak kerana adil ini juga mestilah dari segi kasih sayang dan perasaan, tidak bias dan cenderung hanya kepada satu-satu isteri. Ayat 129 Surah An-Nisa yang bermaksud, “Dan kamu tidak akan dapat berlaku adil di antara isteri-isteri kamu sekalipun kamu bersungguh-sungguh (hendak melakukannya); oleh itu janganlah kamu cenderung dengan melampau (berat sebelah kepada isteri yang kamu sayangi) sehingga kamu biarkan isteri yang lain seperti benda yang tergantung (di awan-awan); dan jika kamu memperbaiki (keadaan yang pincang itu), dan memelihara diri (daripada perbuatan yang zalim), maka sesungguhnya Allah Maha Pengampun, lagi Maha Mengasihani.”

Ayat ini memberikan gambaran bahawa seorang lelaki itu hampir mustahil untuk berlaku seimbang dan sama rata dari segi perasaannya kepada kesemua isterinya. Ayat ini juga bolehlah juga dianggap sebagai peringatan kepada mereka yang ingin berpoligami, yang meletakkan syarat yang sangat ketat, bagi menapis dan membezakan, yang mana pemimpin sebenar dan yang mana buaya darat. Jadi bagaimana prosedur untuk berpoligini di Malaysia? Apa yang perlu dilakukan? Sekali pandang, prosedurnya memang panjang dan rumit. Prosedur yang akan dinyatakan ini hanyalah yang tertera di “atas kertas”, realitinya mungkin sedikit berlainan.

Untuk tujuan penyeragaman dan memudahkan pemahaman semua, penulis cuma akan mengguna pakai peruntukan dalam Undang-Undang Keluarga Islam (Wilayah-Wilayah Persekutuan) 1984 atau UUKIWP. Memandangkan bidangkuasa berkaitan agama Islam diletakkan bawah kuasa negeri-negeri, maka undang-undang keluarga Islamnya berbeza-beza mengikut negeri. Namun, perbezaannya tidaklah ketara di antara satu negeri ke satu negeri yang lain. Undang-undang keluarga Islam ini terpakai secara total ke atas semua Muslim mengikut negeri masing-masing.

Seksyen 23(1) UUKIWP memperuntukkan bahawa seseorang lelaki yang sedang dalam suatu perkahwinan tidak boleh, membuat kontrak perkahwinan yang lain dengan perempuan lain, kecuali dengan mendapat kebenaran terlebih dahulu secara bertulis daripada Mahkamah Syariah. Maknanya tidak boleh berpoligami tanpa kebenaran bertulis daripada mahkamah. Poligami tanpa kebenaran mahkamah boleh disabitkan suatu kesalahan dan didenda tidak lebih RM1000 atau dipenjarakan tidak lebih 6 bulan atau kedua-duanya, menurut Seksyen 123 UUKIWP. Sekiranya perkahwinan poligami itu dilakukan juga tanpa kebenaran, tetapi dapat dibuktikan kepada mahkamah bahawa perkahwinan tersebut ada sah di sisi Hukum Syarak, maka mahkamah boleh memerintahkan perkahwinan itu didaftarkan secara normal tetapi tertakluk kepada Seksyen 123 yang disebut ini.

Kemudian, Seksyen 23(3) UUKIWP mengarahkan supaya pemohon poligami itu hendaklah mengemukakan permohonan untuk kebenaran kepada mahkamah, mengikut cara yang ditetapkan dan hendaklah diertakan dengan:

1) Akuan (Ikrar) menyatakan mengapa perkahwinan (poligini) yang dicadangkan itu dikatakan patut dan perlu,

2) Pendapatan pemohon pada masa itu,

3) Butiran komitmennya, kewajipan dan tanggungan kewangan termasuklah bilangan orang tanggungan (berserta orang yang akan menjadi tanggungannya berikutan perkahwinan yang dicadangkan itu) dan

4) Sama ada keizinan atau pandangan isteri/isteri-isteri yang sedia ada telah diperolehi.

Seksyen 23(4) menjelaskan bahawa selepas mahkamah menerima permohonan untuk kebenaran itu, suatu sesi pendengaran berekod akan diadakan melibatkan pihak-pihak yang berkaitan (seperti isteri/isteri-isteri sedia ada, wali bakal isteri, bakal isteri dan sebagainya) untuk mendapatkan informasi lebih lanjut. Dalam sesi ini, pihak mahkamah akan menanyakan pandangan isteri/isteri-isteri sedia ada sama ada mereka bersetuju atau tidak dengan perkahwinan poligami yang dicadangkan itu. Mahkamah hanya akan memberikan kebenaran jika semua syarat yang berikut ini dipenuhi, yakni:

Jadi apakah reaksi Mahkamah Syariah dalam mendepani kes-kes berkaitan poligami? Dalam Aishah Binti Rauf lwn Wan Mohd Yusof bin Wan Othman [1990], suami memohon perkahwinan poligami kepada mahkamah kerana dikhuatiri dirinya boleh terlibat dengan zina jika tidak dibenarkan berkahwin lebih. Mahkamah pada mulanya membenarkan permohonan itu kerana pemohon mempunyai kemampuan untuk menanggung lebih daripada seorang isteri. Tetapi rayuan berikut oleh isterinya telah dibenarkan oleh Lembaga Rayuan, sekali gus menolak permohonan si pemohon. Lembaga berpendapat bahawa keempat-empat syarat di bawah Seksyen 23(4) UUKIWP mestilah dipenuhi dan setiap daripada peruntukan-peruntukan tersebut mempunyai nilai kepentingan yang sama.

Hakim perbicaraan bagaimanapun hanya mempertimbangkan perenggan (b) dan meninggalkan tiga syarat yang lain. Hakim perbicaraan juga gagal menentukan sama ada perkahwinan yang dicadangkan itu adil dan perlu kerana suami gagal memberikan sebarang bukti sokongan. Tidak cukup bukti juga untuk membayangkan bahawa suami boleh memberikan layanan yang sama rata kepada semua isteri dan tidak menyebabkan darar syarie kepada isteri sedia ada. Selain itu, Lembaga Rayuan juga menegaskan bahawa empat syarat itu juga tidak bertentangan dengan al-Quran, ayat 3 Surah An-Nisa kerana syarat-syarat itu diwujudkan untuk memastikan berlakunya keadilan antara isteri.

Daripada keputusan ini, kita dapat melihat bagaimana konsep keadilan yang perlu dipenuhi untuk perkahwinan poligami yang sah dan sempurna di negara ini, secara langsungnya bergantung kepada pemenuhan kesemua 4 syarat di bawah Seksyen 23(4) UUKIWP kerana kesemua syarat tersebut adalah prasyarat paling penting dalam mengabsahkan suatu perkahwinan poligini, untuk mengelakkan ketidakadilan terhadap wanita. Walaupun syarat-syaratnya mungkin sedikit ketat, namun ini menunjukkan kepada bagaimana Islam meletakkan tanggungjawab besar terhadap pemohon poligami supaya pemohon itu mestilah terdiri daripada golongan yang sangat menjaga amanah dan berkemampuan dalam segala aspek berkaitan.

Jika tidak mampu, boleh saja berkahwin dengan seorang isteri. Berdasarkan prinsip dalam Re Amirudin bin Abd Rashid [2008], mahkamah menambah satu lagi syarat, lalu menjadikan 5 syarat yang perlu dipenuhi secara keseluruhan iaitu poligini yang dicadangkan tidak akan mengurangkan taraf hidup yang telah dinikmati oleh isteri/isteri sedia ada dan tanggungan, secara langsung atau tidak. Ini menunjukkan betapa konsep keadilan yang mesti dipenuhi dalam berpoligini turut berkembang ke dalam aspek taraf hidup. Hal ini kerana penurunan taraf hanya akan menyusahkan isteri/isteri-isteri sedia ada serta tanggungan dan mereka terpaksa mengorbankan keselesaan mereka hanya kerana si suami ingin berkahwin lain. Yang demikian ini berisiko untuk menyebabkan perbalahan dan ketidakharmonian dalam perkahwinan.

Sama seperti dalam kes Rajamah bt Mohamed lwn Abdul Wahab bin Long dan Re Ruzaini Bin Hassan (2002), Mahkamah Syariah mengambil pendekatan yang konsisten dalam menolak permohonan si pemohon sekiranya si pemohon gagal membuktikan bahawa dia memang benar-benar mempunyai kemampuan untuk menanggung lebih daripada seorang isteri.

Seperti dalam kes Re Ruzaini, keputusan itu dibuat selepas mempertimbangkan gaji kasar dan gaji selepas dipotong komitmen bulanan. Walaupun dalam kes Re Ruzaini ini, isteri pertamanya bersetuju dengan perkahwinan poligini tersebut namun, ini tidak bermakna Mahkamah Syariah akan meluluskan permohonan si suami. Hal ini menunjukkan kepada kita bagaimana konsep keadilan yang disyaratkan dalam Surah An-Nisa itu dilayan dengan sangat teliti dan terangkum oleh mahkamah agar keputusan kes tidak bercanggah dengan Hukum Syarak.

Keadilan boleh dianggap tidak boleh tercapai sekiranya seperti dalam kes Zamri bin Idrus lwn Zaiti Akhtar bt Omar [2017], apabila perkahwinan poligini yang dicadangkan itu bukan sahaja boleh mendatangkan kemudaratan mental kepada isteri sedia ada tetapi juga kepada anak-anak dan pihak ketiga yang berkaitan. Dan dalam mencapai keadilan ini, ‘patut (just)’ sahaja tidak mencukupi perkahwinan poligami yang dicadangkan itu juga mestilah ‘perlu’ atau necessary seperti yang diperuntukkan dalam Seksyen 23(4), perenggan a).

Dapat kita perhatikan dalam Ainisram bin Ramli lwn Norliah bt Misnan (2017), si isteri didakwa tidak dapat memenuhi keperluan fizikal si pemohon. Mahkamah menolak permohonan itu kerana pemohon gagal memberikan alasan munasabah serta bukti yang mencukup dan gagal memenuhi syarat “patut dan perlu”. Komitmen si pemohon juga melebihi pendapatan bersih. Jikalau mahkamah mendapati kesemua syarat dipenuhi, dan ada justfikasi yang munasabah yang membolehkan poligini, maka mahkamah akan membenarkan permohonan tersebut.

Sebagai contoh, dalam kes Sharif bin Jamaludin v Kuning bt Kassim (2002), isteri pertama tidak bersetuju untuk hidup bermadu dan mengugut untuk meminta cerai sekiranya si suami terus berdegil untuk memohon poligini. Si suami tidak mahu menceraikan isterinya itu kerana masih sayang terhadapnya. Si suami dikatakan mempunyai pendapatan bulanan sekitar RM2000. Bukti dan keterangan yang dibawakan ke hadapan hakim Syarie mendapati bahawa si isteri telah sakit selama lebih kurang 17 tahun. Sepanjang tempoh itu, dia dan suami tidak mempunyai hubungan intim. Maka, Mahkamah Syariah memutuskan untuk membenarkan permohonan si suami dan memerintahkannya untuk membayar RM1500 sebagai nafkah bulanan kepada isteri dan anak-anak.

Kesimpulannya, poligami itu bukanlah suatu mainan dalam Islam. Konsep adil amat dititikberatkan Hukum Syarak dan Mahkamah Syariah dalam mengabsahkan sesuatu perkahwinan poligini itu. Namun, tidak kurang pentingnya juga adalah faktor-faktor lain seperti keperluan dan kepatutan berpoligini, layanan sama rata kepada seua pasangan, kemampuan untuk menanggung terutamanya dari segi kewangan, tiada ruang untuk menyebabkan darar syarie atau kemudaratan kepada isteri sedia ada serta poligini itu tidak menurunkan taraf kehidupan.

Jika dapat dipenuhi semua syarat ini, barulah poligami itu dibenarkan dalam konteks tempatan, tidak lain tidak bukan tujuannya adalah untuk mengelak daripada membuat kezaliman, sedangkan kezaliman itu tidak perlu pun untuk berlaku.

RUJUKAN

Al Kafi li al-Fatawi. (2019). AL-KAFI #1064: TANGGUNGJAWAB SEBUAH PERKAHWINAN. Retrieved from https://muftiwp.gov.my/en/artikel/al-kafi-li-al-fatawi/3049-al-kafi-1064-tanggungjawab-sebuah-perkahwinan

Roziah Chek. (2010). Konsep Perkahwinan dalam Islam dan Kristian: Kajian Perbandingan. Retrieved from http://studentsrepo.um.edu.my/5182/

Warkum Sumitro, Moh. Anas Kholish, & In’amul Mushoffa. (2014). Konfigurasi Fiqih Poligini Kontemporer: Kritik Terhadap Paham Ortodoksi Perkawinan Poligini di Indonesia. Universitas Brawijaya Press.


Omerta – Kod Rahsia Seorang Mafia

Jika diberi satu peribahasa berkenaan omerta, maka biar pecah di perut, jangan pecah di mulut amat sesuai untuk kod ini. Ringkasnya, ia merupakan kod senyap bagi ahli Mafia agar tidak membocorkan rahsia organisasi itu kepada sesiapa terutama pihak berkuasa.

Ia merupakan satu bentuk penguatkuasaan undang-undang etika dalam kalangan ahli Mafia. Jika ada yang membocorkan rahsia, maka orang sebegini dianggap pengecut dan pengkhianat kepada organisasi mereka.

Suka atau tidak, rahsia harus dipelihara walaupun itu bermakna mereka dipenjarakan atau lebih teruk, dihukum mati. Bagi mafia, rahsia operasi jenayah dianggap jaminan keselamatan mereka. Mana-mana yang sanggup membocorkan rahsia akan dihukum mati dengan cara yang dahsyat.

Jadi, bila omerta dikuatkuasakan? Ada sejarawan berpandangan ia dikatakan bermula sebagai kod rahsia orang di selatan Itali yang tidak suka dengan kehadiran monarki Sepanyol dan Perancis di situ.

Lantas, ia membawa kepada asal-usul perkataan Sicily omu yang bermaksud lelaki. Ia dikatakan berasal daripada perkataan Sepanyol hombredad yang bermaksud kejantanan. Keterangan ini turut disokong oleh keterangan pakar jenayah Antonio Cutrera kepada Suruhanjaya Parlimen Anti-Mafia Itali pada tahun 70-an.

Disebabkan omerta, amat sukar bagi pihak berkuasa mendakwa mana-mana individu atas dakwaan jenayah terancang (organized crime). Begitupun, ramai pakar Mafia berselisih sama ada omerta ini bersifat konsesus sosial atau tindak balas pragmatik yang didorong oleh ketakutan.

Jika ditanya penulis, penulis lebih cenderung kepada pandangan kedua. Ini kerana terdapat satu peribahasa Sicily yang amat sesuai menggambarkan ganjaran yang menanti individu yang menjaga omertanya. Ia berbunyi, “Cu è surdu, orbu e taci, campa cent’anni ‘mpaci.” (Orang yang pekak, buta dan bisu akan hidup aman selama 100 tahun.)

Omerta juga turut didorong oleh rasa kurang percaya orang Sicily terhadap kerajaan. Pengalaman mereka yang pernah dijajah kuasa-kuasa asing dan ketidakcekapan pihak berkuasa terutama selepas penyatuan Itali pada pertengahan abad ke-19 mendorong mereka beralih kepada Mafia.

Dengan Mafia membantu mereka dalam banyak hal termasuk perlindungan dan keselamatan, maka baik bagi mereka untuk kekal setia walaupun dikenakan tindakan oleh pihak berkuasa.

Oleh sebab itulah, apabila ramai orang Itali berhijrah ke Amerika Syarikat sekitar abad ke-19 dan awal abad ke-20, Mafia menjadi pilihan. Ini kerana pendatang asing seperti mereka didiskriminasi dan tiada suara untuk mengadu kesusahan mereka. Dengan kebanyakan mereka datang sehelai sepinggang, kesempatan ini direbut oleh Mafia untuk meluaskan pengaruh dan menambah pengikut mereka.

Selama lebih seabad, aktiviti jenayah terancang mafia berlangsung tanpa sebarang gangguan pihak berkuasa. Tetapi semuanya berubah menerusi tindakan seorang ahli Mafia bernama Joseph Valachi yang memberi keterangan kepada pihak berkuasa pada 1963.

Valachi pada asalnya merupakan soldato (tentera/ahli berpangkat rendah) dalam kumpulan Mafia Reina (kini dikenali sebagai mafia Lucchese) pada 1930 sebelum menyertai mafia Luciano (kemudiannya dikenali sebagai Mafia Genovese) dua tahun kemudian. Selama bertahun-tahun, dia kekal setia dengan mafia berkenaan walaupun ia berubah tampuk kepimpinan dari Lucky Luciano kepada Vito Genovese.

Tetapi semua itu berubah apabila Valachi dan Genovese dipenjarakan akibat kesalahan narkotik pada 1962 dan 1959. Walaupun kini merengkok dalam penjara, dia terus mengatur operasi mafia Genovese termasuk membunuh sesiapa yang menentangnya. Dengan Valachi dalam penjara pada 1962, Genovese tahu dia perlu disingkirkan sebelum menjadi liabiliti kepada kumpulan berkenaan.

Pada 22 Jun 1962, Valachi memukul seorang banduan hingga mati kerana menyangka dia ialah Joseph DiPalermo, seorang pembunuh kontrak yang diberi tugas untuk membunuhnya. Bimbang nyawanya terancam, dia memilih bekerjasama dengan pihak berkuasa.

Setahun selepas itu, Valachi memberi keterangan di Senat Amerika Syarikat. Menerusi keterangannya itu, buat pertama kalinya, kewujudan Mafia dibuktikan dan omerta hanya sekadar mitos. Walaupun tiada siapa yang dapat dikaitkan dengan keterangan Valachi, semua rahsia membabitkan Mafia terbongkar termasuk operasi dan ritual mereka.

Tidak seperti Amerika Syarikat, Mafia di Itali – lebih tepat Sicily, masih menjaga omerta mereka. Begitupun, itu tidak menghalang dua orang hakim Itali iaitu Giovanni Falcone dan Paolo Borsellino daripada mengejar mereka. Kesungguhan mereka memburu Cosa Nostra turut dibantu oleh keterangan ramai ahli mafia yang menjadi pentito (saksi kerajaan/pemberi maklumat).

Salah seorang daripada mereka ialah Tommaso Buscetta, seorang pentito paling berprofil tinggi pada 80-an dan 90-an. Selain menerangkan ritual, operasi dan kes jenayah Mafia kepada Falcone dan Borsellino, Buscetta juga turut mendedahkan wujud hubungan antara ahli-ahli politik Itali dengan Mafia. Keterangan Buscetta menyaksikan 475 orang didakwa dengan 338 lagi dihukum oleh mahkamah.

Buscetta didorong menjadi pentito kerana sudah bosan melihat ahli keluarga dan rakan-rakannya mati di tangan mafia. Tetapi dia juga tahu, dengan melanggar omerta dan memberi keterangan, ia meletakkan mana-mana individu yang menentang mafia dalam bahaya. Ini termasuk Falcone dan Borsellino – sesuatu yang diingatkannya semasa mereka bertemu buat kali pertama pada pertengahan 1980-an.

Ternyata apa yang dibimbangi Buscetta menjadi kenyataan. Pada 1992, kedua-duanya dibunuh dalam dua serangan bom berasingan yang diatur oleh Salvatore Riina yang merupakan ketua Cosa Costra ketika itu. Di sebalik kempen kejam Riina terhadap institusi undang-undang Itali, semakin ramai yang melanggar omerta ketika itu.

Satu kesilapan Riina ialah melanggar satu tabu mafia yang menegah sebarang perbuatan mereka mensasarkan wanita, kanak-kanak dan orang awam. Tetapi itu langsung tidak dipedulikan ketua Cosa Nostra itu kerana yang penting, ia dapat mengalihkan perhatian pihak berkuasa. Pendirian ini akhirnya memakan diri sekaligus menghakis apa saja nilai yang menyelubungi omerta.

Riina kemudiannya ditahan pihak berkuasa Itali dan dikenakan hukuman penjara seumur hidup oleh mahkamah. Semasa di penjara, dia dikenakan lebih banyak hukuman sama atas pelbagai jenayah yang dilakukannya sebelum ini. Riina kemudiannya mati di penjara Parma pada tahun 2017.

Bagi Buscetta, harga melanggar omertanya amat besar. Selepas menjadi pentito di Itali dan Amerika Syarikat (saksi dalam kes perbicaraan Gaetana Badalamenti pada 1986), dia terpaksa hidup dalam Program Perlindungan Saksi AS untuk baki hayatnya. Buscetta kemudiannya meninggal dunia di Florida pada 2000 dan dikebumikan di bawah nama palsu.


Empangan Marib: Simbol Agung Peradaban Saba

Salah satu daripada keajaiban dunia yang sangat mengagumkan kita manusia yang hidup di zaman moden ialah Empangan Marib atau juga dikenali sebagai Empangan Marib. Ia dibina pada sekitar abad ke-8 sehingga abad ke-6 Sebelum Masihi, sezaman dengan peradaban Melayu Sungai Batu yang juga dijangka berdiri sezaman dengan kerajaan purba ini. Namun, dipercayai juga perancangan untuk membangunkan empangan ini dapat dijejak seawal sehingga 1700 SM. Untuk rekod, Empangan Marib dipercayai merupakan antara empangan pertama yang wujud dalam sejarah dunia.

Empangan ini sangat-sangat dikagumi oleh kebanyakan pengkaji hari ini, dan antara beberapa faktor yang menjentik rasa takjub itu ialah kemampuan masyarakat Arab purba ketika itu membina sebuah binaan yang telah menampung kehidupan di padang pasir gersang, dan juga memakmurkan kota yang paling berpopulasi di semenanjung Arab ketika itu, Marib yang juga nama diberikan kepada empangan ini.

Bayangkan ketinggian yang dimiliki oleh empangan agung Marib ini sahaja mencapai sehingga 15 meter, dengan tembok yang dibina daripada lumpur dan batu-bata yang merentangi sehingga 650 meter panjangnya, yang dimana saiz tembok ini adalah dua kali ganda lebih besar daripada Empangan Hoover di Amerika Syarikat yang dibina pada zaman moden (sekitar 1931, kira-kira 2800 tahun yang lalu. Dek kerana saiz gergasinya serta kehebatan teknologi masyarakat arab purbaketika itu, empangan Marib dikatakan telah mengairi lebih kurang 25, 000 ekar tanah pertanian.

Namun, fakta dan angka-angka di atas adalah datang daripada proses membaipuluh dan meningkat taraf empangan Marib ini. Pada asalnya, ketika sekitar abad ke-7 Sebelum Masihi, kita melihat bahawa tingginya sekadar setinggi 4 meter, tetapi Panjang temboknya masih dalam sekitar 580 meter. Ketinggiannya terus bertambah sekitar 500 SM kepada 7 meter sebelum mencapai ketinggian 15 meter pada 115 SM.

Sudah tentu, empangan gergasi yang sebesar ini mengalami proses pembaikian yang berterusan sepanjang zaman. Bahkan ketika peralihan peradaban di Yaman, tempat berdirinya empangan Saba ini, antara Saba dan Himyar, empangan ini terus dijaga dengan baik. Bahkan pernah dicatatkan, salah satu daripada proses pembaikian dan baik pulih empangan pernah memakan tenaga kerja berjumlah 20, 000 orang dan juga 14, 000 ekor unta. Rekod terawal tentang pembaikian empangan ini adalah oleh Yada’ El Zarih I ketika antara 760–740 SM, iaitu rekod pemerintahan raja ini sebelum disambung oleh Yada’ El Bayin II yang memerintah sekitar 740-720 SM.

Namun, disebalik proses pembaikian yang berterusan oleh pelbagai raja Arab Purba, ia juga pernah dicatatkan pernah rosak dan pecah akibat beberapa faktor seperti peperangan, sebagai contoh berlaku ketika 145 SM menyebabkan empangan ini rosak sehingga menenggelamkan dan merosakkan tanam-tanaman dan ladang yang memang bergantung pada empangan ini.

Namun, usia Empangan Marib berakhir, dipercayai pada 570 atau 575 Masihi, sekaligus keruntuhan empangan ini dikatakan sebagai salah satu punca kejatuhan bangsa Arab ke zaman kegelapan mereka. Legenda mengatakan bahawa kononnya tikus-tikus telah menggigit tembok yang memagari air yang ditampung oleh empangan ini. Ayat Al-Quran pula menceritakan runtuhnya empangan ini sebagai hukuman untuk bangsa Saba yang ingkar pada ajaran ALLAH. Kisah runtuhnya empangan Saba diceritakan di dalam Al-Quran dengan ayat berikut:

Mereka diberi berbagai kenikmatan berupa kebun-kebun yang ditumbuhi pohonan untuk kemakmuran rakyat Saba. Kerana mereka enggan beribadah kepada Allah walau sudah diperingatkan oleh Nabi Sulaiman, akhirnya Allah menghancurkan empangan Ma’rib dengan banjir besar (Al-Arim). (Surah Saba: 15-19)

Hari ini, empangan ini masih boleh dijumpai kesan arkeologinya di sekitar Yaman tempat berdirinya Kerajaan Saba yang diperintah oleh Ratu Balqis. Bahkan ketika Arab Saudi menceroboh Yaman kerana konflik geopolitik, salah satu daripada pesawat Arab Saudi telah menghancurkan kesan-kesan arkeologi empangan Marib yang masih lagi berdirti pada hari ini.

Dalam kita membaca tentang binaan hebat Empangan Marib ini, kita juga mendapat tahu bahawa kesan runtuhnya sebuah empangan mampu mengakibatkan kehancuran yang sangat-sangat menakutkan. Peradaban pernah runtuh seperti Saba kerana runtuhnya sebuah empangan sehingga tercatat dalam Al-Quran yang digelar sebagai Banjir Besar yang dipanggil Al-Arim. Bahkan, dalam sejarah, rekod bencana yang berlaku akibat runtuhnya empangan adalah di China yang memakan nyawa sampai 171, 000 orang dan mengakibatkan 11 juta nyawa hilang tempat tinggal.

Yang peliknya, masih ada lagi page-page tabloid yang mengambil kesempatan ketika musim hujan dan banjir ini dengan memetik video pintu air yang pecah atau sungai dilanda tali air, lalu memberikan gambaran seolah-olah bahawa bencana empangan pecah yang mampu menghancurkan peradaban telah berlaku di Malaysia.

Di manakah hilangnya adab dan intelek admin-admin page tabloid ini?


Witch’s Court: Realiti Jenayah Seksual Di Korea Selatan

Musim PRU tak ada mood sangat nak ulas isu semasa. So den duk layan cerita Korea je lah. Sekali terjumpa drama “Witch’s Court” (마녀의 법정 / Manyeo-ui Beopjeong).

Tak menyesal layan cerita ini. Ceritanya langsung tak ada unsur-unsur klise K-drama (cinta tiga segi, cinta antara dua darjat, kemalangan, kanser). Panjang cerita pun 16 episod sahaja, tak berderet.

Plot cerita ini mengisahkan tentang pendakwa raya yang berkhidmat di “Crimes Against Girls Unit” (CAGU), Pejabat Ketua Pendakwa Raya Korea Selatan. Watak utama cerita (Ma Yi-deum dan Yeon Jin-wook) merupakan pendakwa raya yang diberi tugas untuk mendakwa pesalah jenayah seksual terhadap wanita dan kanak-kanak.

Serious, sebelum ini den tak pernah minat pasal isu-isu sebegini walaupun sering dibangkitkan oleh Syed Azmi. Tapi drama ini betul-betul mengubah perspektif den. Geram pulak den tengok muka perogol budak dalam cerita, mungkin sebab lelaki Korea ni kalau tak kacak macam Lee Min-ho atau Song Joong-ki mesti kebanyakan muka macam pervert. Alamak, terkutuk bangsa sendiri.

Dalam episod pertama, Ma Yi-deum ditukarkan daripada unit asalnya selepas menjadi saksi terhadap bos dia yang terlibat dalam kes cabul. Boleh pulak bos dia kata “itu hanya perkara normal di Korea” dan siap minta Ma Yi-deum untuk memujuk mangsa agar menggugurkan kes kerana “perempuan makan pujuk perempuan”. Eh geram.

Tapi itu sebenarnya refleksi sisi gelap masyarakat Korea Selatan yang telah dinormalisasikan. Di Korea, gangguan seksual biasa berlaku di pejabat dan di sesi karaoke selepas waktu kerja. Mangsa selalunya takut untuk membuat laporan atau laporan digugurkan kerana penglibatan orang atasan.

Drama ini disiarkan pada hujung 2017 ketika kemuncak kempen “Me Too” di Korea Selatan. “Me Too” ialah kempen yang berasal dari US untuk mengalakkan lebih ramai mangsa jenayah seksual di tempat kerja untuk menampil ke depan. Akibat kempen tersebut, Ahn Hee-jung, antara “rising star” Parti Demokrat telah bersara dalam politik pada usia muda akibat tuduhan jenayah seksual terhadap bekas setiausahanya Kim Ji-eun. Tapi di Jepun, sambutan terhadap “Me Too” kurang. Sebabnya masyarakat Jepun masih menganggap jenayah seksual sebagai tabu.

Di kalangan masyarakat Malaysia pula, budaya “victim blaming” masih menebal. Jangan harap “Me Too” boleh dapat sambutan di masyarakat kita. Silap-silap mangsa pula yang akan dikecam “gedik” dan “sendiri cari pasal”. Kalau tak percaya, baca je komen dekat berita-berita yang melibatkan jenayah seksual.

Walaubagaimanapun, sebagai langkah menangani jenayah seksual terutamanya di kalangan kanak-kanak, Malaysia telah menubuhkan Mahkamah Jenayah Seksual Terhadap Kanak-Kanak yang pertama di Asia Tenggara pada Jun 2017, sempena penguatkuasaan Akta Kesalahan Seksual Terhadap Kanak-Kanak. Pertama OK. Idea itu dicetuskan oleh PM sendiri ketika Seminar Jenayah Seksual Terhadap Kanak-Kanak anjuran PERMATA pada Mac 2017.

Pada minggu lepas, mahkamah kedua telah dibuka di Kuching untuk mencapai matlamat agar setiap negeri memiliki mahkamah jenayah seksual terhadap kanak-kanak menjelang hujung tahun 2018. Mahkamah khas ini bukan “kangaroo court”. Ia berjaya selesaikan lebih 200 kes dalam 6 bulan pertama penubuhan.

Jadi, dari segi perlindungan hak kanak-kanak dan wanita, Malaysia jauh lebih “maju” berbanding negara seperti Jepun dan UK walaupun hari ini den terbaca di Timeline ada mak cik bawang kata Malaysia tak maju-maju seperti Jepun dan UK. Di UK, kanak-kanak mangsa jenayah seksual dikatakan mempunyai pengalaman traumatik ketika memberi penerangan di mahkamah. Itu sebabnya mahkamah khas diperlukan.

Pencapaian sebegini tak ramai yang nak highlight dan beri kredit, sebab tak ada kaitan dengan naratif “negara nak bankrap, rakyat hidup merempat”. Ya lah orang kita bincang isu power-power je seperti urus tadbir kewangan kerajaan dan kedudukan hutang negara. Isu-isu macam ini mana penting kan.

Tu sebab makin hari makin den muak dengan politik. Baik layan cerita Korea, boleh belajar benda baru.

(BTW den sangat minat watak Ma Yi-deum. Smart, witty dan sassy. My type)


Kesultanan Johor Ialah Pewaris Agung Empayar Melaka

1. Seperti yang ramai telah tahu, selepas Melaka jatuh ke tangan Portugis pada 1511, Johor mengambil alih peranan Melaka sebelumnya sebagai pusat pentadbiran Kesultanan Melayu yang digelar Johor Lama.

2. Hatta selepas Melaka beralih tangan pula kepada Belanda bermula 1641, Johor masih lagi kekal memainkan peranan sama, malah menguasai jajahan yang luas termasuklah wilayah yang menganjurkini digelar Negeri Sembilan, Naning, dan kawasan pinggiran Melaka.

3. Sebenarnya, Belanda sendiri belum tentu dapat merampas Melaka dari tangan Portugis jika tidak mendapat bantuan Johor ketika itu.

4. Bagi memperlihatkan pengaruh Johor yang dinyatakan ini, kisah “Silsilah Asal Penghulu Naning” di dalam Hikayat Munshi Abdullah ada menceritakan bagaimana Sultan Johor tetap mempunyai pengaruh di Melaka, kawasan yang kini sebahagian dari Negeri Sembilan.

5. Ianya kekal demikian sekalipun Naning pernah menjadi jajahan Belanda. Resam Melayu, setia dan nyawa, beraja dan mengangkat takhtanya, wajib kepada Melayu jugalah hendaknya.

6. Silsilah itu juga turut menyatakan tentang bagaimana baginda Sultan turut menganugerahkan tanah Gemencheh (kini di dalam Negeri Sembilan) kepada hamba rakyat bernama Juara Megat sebagai hadiah atas perkenan baginda jua hendaknya, atas jasa Juara Megat berbakti kepada baginda Sultan.

7. Petikan kisah tersebut dirumikan sebegini;“Syahdan maka adalah seorang bernama Genta Di langit, maka ia telah melarikan gundik Sultan Johor, dibawanya perempuan itu ke Muar. Maka dikirim surat oleh Sultan Johor kepada Kapitan Datu’ Arum di Melaka, ia minta buangkan kulit babi yang tersungkap di kepalanya dan minta basuhkan arang yang terconteng di mukanya. Maka Datu’ Kapitan Arum pun memanggil Juara Megat sambil berkata kepadanya: “Dapatkah Juara Megat membunuh Genta Di Langit itu?” Maka berdatang sembah Juara Megat: “Cakaplah hamba dato’ membunuh dia, akan tetapi hamba datu’ pohonkan senjata akan membunuh dia.” Maka diberilah oleh Datu’ Kapitan sebila keris akan senjata Juara Megat, maka ia pun pergilah membunuh Genta Di Langit. Setelah sudah mati, maka perempuan itu dihantarkanlah kepada Sultan Johor, maka oleh Sultan Johor memberilah persalin akan Juara Megat, pertama2 pedang sebila dan budak sekelamin dan baju sehelai dan tanah Gemencheh akan pembasuh kaki tangan Juara Megat;”

8. Juara Megat ini akhirnya dicadangkan oleh anak buahnya untuk diangkat menjadi Penghulu Naning bagi menggantikan Dato’ Seraja Merah yang ketika penghujung usianya semakin lemah daya ingatan, dengan persetujuan Belanda yang ketika itu menguasai Naning.

9. Juara Megat adalah Penghulu Naning yang ketiga dilantik ketika itu sejak Naning ditadbir sebagai sebuah kerajaan dan memiliki autonominya sendiri.

10. Jelas, sekalipun Melaka dan wilayah sekitarnya telah dimiliki Belanda, Kesultanan Johor membawa panji-panji kerajaan Melayu Islam dan dijadikan lambang kekuasaan Raja Melayu bagi kawasan tersebut.

11. Kerajaan Johor malah turut mencatur objektif politik dan kepemimpinan dalaman bagi wilayah-wilayah terlibat.

12. Sejarah membuktikan, tumbang satu Melaka, ‘Melaka’ lain tumbuh bernyawa. Tinggal Melayu dalamnya, hendak bingkas bangkit atau kekal hidup tanpa ‘nyawa’.


Perubahan Fisiologi Akibat Kebuluran Semasa Terperangkap Di Dalam Gua Selama 17 Hari

Saat dunia sedang asyik menyaksikan Piala Dunia FIFA 2018 di Rusia, kita dikejutkan dengan kehilangan sepasukan bola sepak remaja daripada Thailand. 12 pemain berusia 11 hingga 16 tahun dan seorang jurulatih berusia 25 tahun dilaporkan hilang pada 23 Jun lepas dan hanya ditemui selepas 9 hari hilang, terperangkap di dalam gua Tham Luang sejauh 4 kilometer!

Selama dua minggu usaha menyelamat dilakukan, akhirnya kesemua 13 mangsa berjaya diselamatkan pada 10 Julai. Dalam keadaan makanan yang tidak mencukupi selama lebih 2 minggu, sudah tentu mereka kelaparan. Empat mangsa awal yang diselamatkan meminta nasi Pad Kra Pow tetapi tidak dibenarkan. Untuk beberapa hari pertama, mereka hanya diberikan makanan mudah ditelan seperti bubur, roti dan coklat. Tapi mengapa?

Tahukah anda, memberi makanan yang berat untuk pesakit yang kelaparan lebih daripada 5 hari boleh menyebabkan maut? Dalam perubatan, fenomena ini dikenali sebagai refeeding syndrome. Keadaan ini berhubung kait dengan keseimbangan bendalir di dalam badan yang terganggu apabila badan mengalami kebuluran.

Refeeding Syndrome sudah dikenalpasti sejak tahun 1940-an ketika perang dunia kedua. Apabila tawanan perang dibebaskan dalam keadaan kebuluran, mereka memakan makanan dalam jumlah yang banyak dalam waktu yang singkat. Selepas beberapa hari, keadaan kesihatan mereka semakin merundum dan ada yang mati. Punca kebiasaan adalah masalah jantung akibat ion/elektrolit di dalam bendalir di dalam badan yang tidak seimbang.

Bagaimana Refeeding Syndrome Berlaku?

Glukosa (pecahan ringkas daripada karbohidrat) merupakan sumber utama tenaga badan. Sejurus selepas makan, glukosa akan masuk ke saluran darah dan paras hormon insulin akan meningkat bagi membantu penyerapan glukosa ke dalam sel badan. Glukosa kemudiannya akan diproses menjadi tenaga untuk kelangsungan hidup sel-sel dan organ di seluruh tubuh. Lebihan glukosa pula akan disimpan sebagai glikogen, lemak dan protein di dalam hati dan otot sebagai simpanan tenaga.

Semasa berpuasa (tidak makan lebih daripada 5 jam), paras glukosa di dalam darah akan menurun dan badan perlu mendapatkan tenaga melalui simpanan glukosa yang dikenali sebagai glikogen. Apabila simpanan glikogen habis dan badan masih juga tidak menerima sebarang makanan dalam masa 2 ke 3 hari, ia akan beralih pula kepada pembakaran lemak dan protein untuk mendapatkan tenaga. Metabolisma badan juga akan menurun supaya badan dapat menjimatkan penggunaan tenaga.

Proses penukaran glukosa, lemak, dan protein menjadi tenaga memerlukan sejumlah ion/elektrolit seperti fosfat, sodium, kalium dan lain-lain. Proses metabolisma lain seperti bernafas, jantung berdegup, dan penghasilan hormon juga memerlukan elektrolit. Semasa kebuluran, organ masih tetap berfungsi (tetapi secara perlahan) dan elektrolit di dalam darah terus digunakan sehingga berkurang ke paras kritikal.

Jika karbohidrat (seperti nasi) tiba-tiba diambil semasa kebuluran, badan akan menukarkan proses penghasilan tenaga daripada pembakaran lemak kepada pembakaran glukosa secara mendadak. Disebabkan paras glukosa di dalam darah tiba-tiba meningkat, hormon insulin akan dihasilkan dalam jumlah yang banyak dan kadar metabolisma akan menaik secara tiba-tiba.

Insulin akan menyebabkan glukosa daripada darah diserap ke dalam sel badan. Proses ini memerlukan bantuan elektrolit kalium untuk masuk ke dalam sel sebelum glukosa boleh masuk. Pada masa yang sama, elektrolit lain seperti magnesium dan fosfat juga akan turut masuk ke dalam sel diikuti dengan air melalui proses osmosis. Ini akan menyebabkan darah kehilangan banyak elektrolit dan air yang sememangnya sudah berada di paras kritikal. Apabila tenaga terhasil di dalam sel, proses metabolik seperti pembuatan glikogen, lemak dan otot akan berlaku dan ini akan menyebabkan lebih banyak elektrolit digunakan oleh badan.

Kekurangan elektrolit dalam darah di bawah paras kritikal akan menyebabkan metabolisma badan berada di luar kawalan. Inilah yang menyebabkan refeeding syndrome. Antara tanda-tandanya ialah:

Tanda-tanda ini biasanya mula kelihatan selepas 3 ke 4 hari selepas pesakit makan. Jika pesakit terus makan banyak tanpa rawatan, keadaan akan menjadi lebih parah dan boleh menyebabkan koma dan kematian. Rawatan yang biasa pihak hospital berikan ialah dengan memasukkan elektrolit ke dalam darah untuk menyeimbangkan semula bendalir. Makanan yang diberikan juga mestilah yang mudah dihadam agar badan tidak menggunakan banyak tenaga semasa proses penghadaman.

Golongan berisiko untuk mendapat refeeding syndrome

Sebelum memberi makanan kepada golongan berisiko, ujian darah perlu dilakukan untuk mengenal pasti paras elektrolit di dalam badan mereka. Jika didapati rendah, rawatan menambah elektrolit di dalam darah perlu dibuat dan makanan yang mudah hadam perlu diberikan dahulu. Ini akan mengambil masa lebih kurang seminggu sebelum badan kembali kepada normal. Sekiranya pesakit mempunyai penyakit lain, tempoh rawatan akan menjadi lebih panjang. Oleh sebab itu pasukan bola kanak-kanak remaja Thailand ini tidak dibenarkan untuk terbang ke Rusia bagi menonton perlawanan akhir FIFA 2018. Kesihatan mereka masih belum stabil!

Rujukan:

All 12 boys and coach successfully rescued from Thai cave – as it happened. (2018, July 10). The Guardian. Retrieved July 10, 2018, from https://www.theguardian.com/news/live/2018/jul/10/thai-cave-rescue-third-mission-planned-to-bring-out-remaining-boys-and-coach-live-updates?page=with:block-5b44a19fe4b0f86cea7468f4#liveblog-navigation

Flesher, M. (2006). Refeeding Syndrome. Retrieved July 11, 2018, from https://www.badgut.org/information-centre/a-z-digestive-topics/refeeding-syndrome/

Maniscalco, J. (2007). Malnutrition. Comprehensive Pediatric Hospital Medicine, 633-640. doi: https://doi.org/10.1016/B978-032303004-5.50103-4


Ulangtahun Galileo Diharamkan Berhujah Penemuan Sainsnya!

Semalam 26 Februari, pada tahun 1616, gereja Itali telah mengeluarkan dekri yang diterajui oleh Kardinal Bellarmine memberi amaran keras kepada Galileo untuk tidak mengajar, tidak menyebar, tidak mempertahankan, tidak menyokong, tidak memperkuatkan dan sama sekali tidak berpegang kepada Teori Copernicus ciptaan Nicolaus Copernicus, seorang ahli astronomi pada tahun 1543.

Teori ini dianggap pihak gereja sebagai menyalahi ayat-ayat Tuhan kerana ia membuktikan tentang Teori Heliosentrik, teori di mana matahari adalah pusat kepada sistem suria, dan bumi adalah sebahagian dari jasad yang mengelilingi matahari.

Ini bercanggah dengan pihak gereja kerana agama Kristian ketika itu percaya bahawa bumi merupakan pusat kepada alam semesta, dan semua yang lain beredar mengelilingi bumi. Pegangan gereja ini pula bersandarkan teori yang dibawa oleh Ptolemy atau ‘Ptolemaic System’ yang mengesyorkan bahawa bumi adalah jasad yang tidak bergerak dan semua elemen lain di alam semesta memusatkan bumi dan berpusing mengelilinginya.

Pertembungan teori dan ideologi antara Galileo dan gereja ini tidak berhenti di situ sahaja. Selepas larangan ini, Galileo tidaklah pula berhenti membuat kajian demi kajian bagi membuktikan pegangannya.

Akibatnya, pada 12 April 1633, Galileo sekali lagi dipanggil menghadap majlis agama untuk diadili atas keenganannya untuk melepaskan pembuktian Teori Copernicus. Sebenarnya di dalam sesi pengadilan tersebut, Galileo tidaklah secara terus mengisytiharkan bahawa beliau berpegang kepada Teori Copernicus malah menafikan bahawa beliau berkiblatkan pegangan teori tersebut yang sebenarnya asas kepada kefahaman moden tentang sifat bumi dan sistem suria hari ini.

Sebaliknya, beliau membentangkan hasil kajian demi kajian yang telah dilaksanakannya bagi menyokong fahaman bahawa bumi beredar mengelilingi matahari sebagai pusat sistem suria dan bukan sebaliknya.

Kajiannya itu pula bukanlah menolak secara mutlak Teori Ptolemy dan menyokong terus Teori Copernicus, namun beliau membentangkannya untuk membuka kepada lebih banyak kemungkinan dan ruang perbincangan demi mencapai sepakat antara beliau dan gereja.

Namun Galileo gagal mempertahankan pembuktiannya. Hasilnya, beliau dihukum sebagai tahanan dalam rumah kerana kepercayaannya terhadap sifat bumi dan sistem suria serta fahaman heliosentriknya.

Teori Copernicus atau fahaman heliosentrik sebenarnya sudah mula dibuktikan kajian seawal kurun ke-3 oleh Aristarchus lagi. Untuk makluman, Aristarchus bersama Eratosthenes sekaligus membuktikan bahawa bumi berbentuk sfera oleh Phytagoras sekitar 500 SM dan Aristotle 350 SM.

Malah Copernicus yang dirujukkan oleh Galileo itu sebenarnya telah lama turut merujuk pula perbahasan yang jauh lebih awal lagi oleh ahli astronomi Islam seperti Ibnu Shatir, Al-Battani, Al-Biruni, Ibnu Rushd dan Thabit Ibnu Qurra tentang pemahaman manusia tentang sifat bumi dan sistem suria, antara fahaman heliosentrik melawan fahaman awal geosentrik.

Malang sekali akibat pertembungan dengan fahaman kolot gereja, Galileo selepas itu terpaksa bersetuju untuk tidak mengajar dan menyebarkan fahaman heliosentrik tersebut.

Gereja dan masyarakat awam hidup dalam penafian tentang sifat bumi dan menganggap bumi sebagai pusat alam semesta sehinggalah 300 tahun kemudian apabila pihak gereja sendiri menerima pembuktian Galileo dan membersihkan namanya dari kesalahan sebelum itu.

Jika diteliti, ironi sekali apabila krisis seumpama ini melibatkan golongan yang mendabik dada kononnya mewakili agamawan melawan ilmuwan dan ahli astronomi seolah berulang lagi di zaman moden hari ini.


Rekod Bersih Koronavirus Indonesia Sebenar-Benar Bersih?

Apabila sebuah negara mencatatkan sifar j4ngkitan, sujud syukur memang boleh dibuat. Namun jika negara tersebut mempunyai hubungan begitu rapat dengan punca penularan, angka sifar semestinya perlu diragui.

Penyebaran koronavirus (2019-nCoV) telah menggemparkan satu demi satu negara. Singapura yang memiliki industri perubatan dan teknologi kesihatan bersifatkan serba serbi canggih pun sedang menggelabah. Di tempat ketiga belakang China, Singapura telah menaikkan kadar kesedaran dalam sistem berjaga-jaga DORSCON.

Dan Indonesia masih lagi sifar. Secara dasarnya Indonesia telah pantas bertindak. Dari awal lagi kerajaan Joko Widodo telah melarang kedatangan pelancong bagi tujuan kawalan (Rahadiana, 2020). Dari bulan Januari lagi 10,000 pelancong China membatalkan penerbangan ke Bali untuk mencegah 2019-nCoV, suatu logik yang begitu pelik (Roidila, 2020). Perintah Joko Widodo juga menyebabkan sekitar 5,000 pelancong sedia ada terkandas di Bali (Straits Times, 2020).

Ada yang begitu gembira melanjutkan cuti mereka pun untuk menikmati keindahan di Bali.

Jadi keakraban antara Indonesia dan China menimbulkan sedikit sebanyak tanda tanya. Apakah sifar itu benar-benar sifar? Tidak mustahil bagi seorang berjubah berserban untuk mempunyai rekod dosa melampau. Itulah kiasannya untuk menjelaskan dilema yang dihadapi Indonesia. Hanya kerana tidak nampak, tidak semestinya benar-benar tiada.

Apa yang dirisaukan ialah keupayaan Indonesia untuk mengesan 2019-nCoV. Jika kes tidak boleh dikesan, terdapat risiko j4ngkitan yang boleh mencetuskan penularan baharu. Jadi keluarga, sahabat dan rakan niaga merupakan sasaran utama bagi sebarang penyebaran peny4kit yang tidak dikesan.

Mereka kemudian boleh panjangkan kepada rangkaian keluarga mereka pula dalam suatu kitaran tanpa henti. Itulah apa yang berlaku di Malaysia apabila seorang warganegara tempatan dij4ngkiti 2019-nCoV semasa menghadiri persidangan di Singapura. Selepas itu beliau menjadi perantara yang menj4ngkiti kakak dan ibu mertuanya pula.

Masalah dengan 2019-nCoV ialah tempoh masa antara j4ngkitan dan simtom pertama yang boleh memakan berminggu. Orang hanya akan berjumpa doktor selepas mula berasa kurang sihat. Dan keupayaan Indonesia masih dipertikaikan meskipun Kementerian Kesihatan Republik telah mengatakan sebaliknya (Rayda, 2020). Dan pada masa yang sama, Indonesia sekarang terkejar-kejar untuk melengkapkan makmal demi berdepan dengan virus (Manafe, 2020).

Penyelidikan di Universiti Harvard pula mengatakan bahawa Indonesia bakal merakamkan kes pertama pada bila-bila masa oleh kerana hubungan pendaratan pesawat-pesawat sebelum perintah Joko Widodo (The Star Online, 2020). Malah Bali juga mempunyai laluan udara untuk penerbangan terus pergi dan balik bersama Wuhan.

Jadi antara iklim atau imuniti, kecekalan Indonesia sedang menjadi perbualan. Semestinya yang paling dirisaukan ialah kegagalan pengurusan kesihatan. Dan Indonesia sendiri telah bersedia untuk sebarang kecelakaan dengan kes-kes bertambahan di sekitar Asia Tenggara (News Desk, 2020).

RUJUKAN:

Manafe, D. (2020, February 7). Indonesian Health Ministry rushes to equip local labs with coronavirus detector. Jakarta Globe. Retrieved from https://jakartaglobe.id/news/indonesian-health-ministry-rushes-to-equip-local-labs-with-coronavirus-detector

News Desk. (2020, February 8). Indonesia prepares for the worst in coronavirus outbreak. The Jakarta Post. Retrieved from https://www.thejakartapost.com/news/2020/02/08/indonesia-prepares-for-the-worst-in-coronavirus-outbreak.html

Rahadiana, R. (2020, February 5). Thousands of Chinese stranded in Bali after flight ban. Bloomberg. Retrieved from https://www.bloomberg.com/news/articles/2020-02-05/thousands-of-chinese-tourists-stranded-in-bali-after-flight-ban

Rayda, N. (2020, February 5). Indonesian health ministry says lab has all needed equipment to detect novel coronavirus. Channel News Asia. Retrieved from https://www.channelnewsasia.com/news/asia/wuhan-coronavirus-indonesia-testing-kits-laboratory-12389198

Roidila, M. (2020, January 31). 10,000 Chinese tourists cancel trips to Bali over coronavirus fears travel group. The Jakarta Post. Retrieved from https://www.thejakartapost.com/news/2020/01/31/10000-chinese-tourists-cancel-trips-to-bali-over-coronavirus-fears-travel-group.html

The Star Online. (2020, February 8). Indonesia’s zero recorded coronavirus cases raise questions. Retrieved from https://www.thestar.com.my/news/regional/2020/02/08/indonesia039s-zero-recorded-coronavirus-cases-raise-questions

Straits Times. (2020, February 6). Coronavirus: 5,000 Chinese tourists stuck in Bali with no flights. The Straits Times. Retrieved from https://www.straitstimes.com/asia/se-asia/5000-chinese-tourists-stuck-in-bali-with-no-flights


Macam Mana Zirafah Dapat Leher Panjang?

Sebut saja zirafah, ramai pengkaji biologi menyifatkan ia sebagai satu contoh evolusi. Mengikut teori, zirafah mempunyai leher panjang bertujuan mendapatkan makanan pada bahagian tinggi pokok. Dengan leher sebegitu, ini memberi kelebihan besar kepada haiwan berkenaan. Tetapi analisis terbaru fosil nenek moyang zirafah, Discokeryx xiezhi mendedahkan ia berlaku kerana saling berlawan untuk mendapatkan pasangan.

Mengikut analisis beberapa fosil Discokeryx yang diterbitkan dalam jurnal Science, haiwan ini mempunyai perisai tulang persis cakera pada bahagian atas kepalanya. Ia diliputi oleh lapisan perlindungan keratin – tisu sama pada tanduk haiwan seperti kerbau dan biri-biri jantan. Apabila keratin semakin besar, lapisan yang lebih tua akan ditolak keluar sekaligus membentuk cakera kepala yang tebal.

Cakera ini dipasak pada tulang vertebra leher yang tebal. Bila Discokeryx mula menanduk sesama mereka, tulang vertebra ini akan dikunci pada garisan tegak lurus sekaligus menjadikan cakera itu sebagai kayu pelantak versi dunia haiwan.

Discokeryx jantan menggunakan bahagian ini untuk berlawan dengan Discokeryx lain bagi mendapatkan pasangan untuk mengawan. Ini sama seperti zirafah jantan moden yang bersaing dengan zirafah jantan lain dengan melagakan leher sesama mereka bagi merebut zirafah jantina.

Mungkin ada menganggap tindakan haiwan saling menanduk kepala lawan ini sebagai sesuatu yang baru. Tetapi hakikatnya, ia sudah lama wujud dan dilihat cara terbaik untuk menyelesaikan konflik. Dinosaur seperti Pachycephalosaurus diketahui mempunyai tengkorak yang tegap. Sementara haiwan lain seperti ikan paus dan sumpah-sumpah/kameleon juga diketahui suka menanduk sesama mereka.

Menggunakan model komputer, pasukan pengkaji membina model kepala dan leher Discokeryx dan membandingkannya dengan haiwan-haiwan moden seperti lembu jantan dan kambing biri-biri gunung. Dapatan model komputer mendapati tengkorak haiwan tersebut mampu menyerap lebih banyak tandukan dan jauh lebih baik dalam melindungi otaknya berbanding haiwan-haiwan moden.

Fosil nenek moyang zirafah ini ditemui oleh sekumpulan pakar paleontologi diketuai figura dari Muzium Sejarah Alam Semulajadi Amerika Syarikat, Jin Meng pada 1996 di satu kawasan singkapan berbatu di barat laut China. Kawasan tersebut dikenali sebagai Lembangan Junggar di mana 17 juta tahun lalu, ia merupakan satu kawasan hutan-savana yang menjadi habitat mamalia besar seperti Amphicyon (anjing dengan ciri gabungan beruang dan anjing) dan Platybelodon (gajah dengan gading berbentuk penyodok).

Discokeryx dilihat lebih mirip kepada satu lagi ahli keluarga Giraffidae, okapi. Okapi atau zirafah Congo atau zirafah belang merupakan spesies haiwan yang endemik di kawasan hutan sekitar Republik Demokratik Congo (DRC).

Disebabkan persaingan sengit bagi mendapatkan pasangan untuk mengawan, penyelidik dari Institut Ornitologi Afrika FitzPatrick, Universiti Cape Town, Robert Simmons percaya ia merupakan pendorong utama untuk Discokeryx berevolusi. Idea ini menjadi asas hipotesis teori “leher untuk mengawan”.

Mengikut teori hipotesis, pada satu ketika sepanjang sejarah evolusinya, zirafah yang mempunyai leher panjang dan berurat mendominasi pertarungan bagi mendapatkan pasangan. Kejayaan zirafah ini mengawan mendorong ia berevolusi termasuk mempunyai leher yang lebih panjang. Teori “leher untuk mengawan” dicadangkan buat kali pertama oleh Simmons dan ahli zoologi dari Institut Ekologi Etosha, Namibia, Lue Scheepers pada 1996 dalam jurnal The American Naturalist.

Bagaimanapun, Simmons mengingatkan leher panjang zirafah boleh saja terbentuk bukan saja oleh faktor persaingan tetapi juga untuk mendapatkan makanan. Penemuan fosil Discokeryx mungkin tidak menyelesaikan debat sama teori “leher untuk mengawan” munasabah atau tidak. Tetapi dengan lebih banyak penemuan fosil nenek moyang zirafah pada masa akan datang, ia diharap dapat merungkai bagaimana leher zirafah moden terbentuk seperti disaksikan hari ini.

RUJUKAN

Tamisiea, J. (2022, 2 Jun). Giraffes May Be Long-Necked for Fights, Not Just Food. New York Times.

Lanese, N. (2022, 2 Jun). Short-necked giraffe relative discovered in China. It used its helmet head to bash rivals. Live Science.


Viking Percaya Dengan Buat Bot Mampu Menangguh Kiamat

Kedatangan agama Islam, Kristian dan Judaisme telah mengukuhkan pemahaman dunia tentang kewujudan Tuhan Yang Maha Esa. Hanya Tuhan ini sahaja yang tahu tentang hukum alam.

Apa yang akan berlaku esok takkan mungkin boleh tahu kelmarin, sekalipun dengan cara menilik nasib. Belum tentu tilikan itu tepat.

Jika tempoh 48 jam pun tidak boleh diketahui, bagaimana pula dengan kia.mat yang entah bila berlaku? Namun ada satu persamaan antara tiga agama langit ini dengan budaya Viking: semua fikir kia.mat akan berlaku pada bila-bila masa sahaja, tertakluk pada petanda-petanda tertentu.

Viking percaya yang satu hari Ragnarök akan berlaku. Peristiwa ini takkan berlaku secara tunggal. Sebaliknya ia merupakan satu proses panjang, mungkin bermula dengan satu per.ang besar.

Dalam peper.angan ini, banyak dewa-dewi – Odin, Thor, Tyr, Freyr, Heimdallr, Loki dsb.) akan terbµnµh.

Kemudian dunia akan ditenggelami air. Dewa-dewi yang hidup akan berkuasa, dalam dunia yang hanya sepasang manusia terselamat.

Maka mitologi Norse percaya yang Ragnarök akan melahirkan dunia baru. Cuma bagi sesiapa yang hidup pada masa itu, Ragnarök sememangnya peristiwa kia.mat.

Agama-agama langit percaya yang Tuhan Yang Maha Esa tidak boleh dibµnµh. Jadi semua ciptaan bagaikan kembali kepada-Nya, lain dengan Ragnarök.

Inilah kepercayaan yang pernah dipegang sebuah populasi di sekitar Scandinavia.

Berkurun Kemudian

Mitologi Norse sudah tenggelam pada zaman ini. Majoriti bangsa Eropah sama ada beragama Kristian… atau tidak percaya kepada kewujudan Tuhan. Tetapi ini tidak menjadi penghalang untuk mereka kaji tentang budaya Norse.

Pakar arkeologi baru-baru ini menemui sebuah artifak di Iceland, dipercayai daripada abad ke-9. Sekitar 1,100 tahun lalu, sebuah gunung berapi telah mel.etus.

Isi perut bumi daripada gunung ini menyimbah tinggi dan membanjiri sebuah gua. Selepas lava tersebut sejuk, gua ini dikunjungi sekumpulan Viking.

Mereka menyusun batu untuk membuat bentuk kapal. Dan mereka tidak bertangan kosong, membawa babi, kambing, kuda dan lembu. Haiwan-haiwan ternakan ini diletakkan dalam lingkaran batu ini.

Dan kemudian semua diba.kar dengan api sangat marak. Tidak pasti sama ada haiwan ini diba.kar hidup-hidup. Tetapi apa yang pasti, mereka sebenarnya menyerahkan jumlah haiwan ini sebagan kor.ban untuk Surtr.

Untuk pengetahuan semua, Surtr bukanlah dewa dalam mitologi Norse. Figura ini merupakan seekor jötunn, iaitu bangsa yang terdiri daripada gergasi. Surtr dikatakan sangat gagah, dengan sebi.lah ped.ang yang boleh membµnµh dewa Freyr.

Jadi kumpulan Viking ini berharap yang kor.ban mereka boleh menangguhkan Ragnarök, dengan cara memujuk Surtr supaya tidak menga.muk. Dengan erti kata lain, Viking membayar ra.suah kepada Surtr bagi pihak dewa-dewi.

Ataupun, mereka menyerahkan kor.ban ini untuk memberi kekuatan kepada Freyr. Entah apa yang mereka fikir: mungkin haiwan ialah produk suplemen kepada seorang dewa. Andainya babi yang dikor.bankan boleh bercakap, entah apa diseranahnya.

Arus Kristianisasi Mengakhiri Budaya Ini

Penemuan ini tidak mengejutkan saintis. Memang banyak gua ada tinggalan purba sebegini. Semua berusia melebihi 1,000 tahun, iaitu sebelum kedatangan agama Kristian di bumi Iceland. Bangsa Viking sudah berhenti menyerahkan apa-apa kor.ban dalam gua.

Cuma mereka masih lagi dapat menghubungkan gua dengan hari kia.mat. Dalam tradisi Iceland, gua dikatakan tempat Syaitan akan timbul pada Hari Kia.mat.

Jadi mereka tukar Surtr jadi Syaitan pula. Dan Syaitan tidak perlu lembu sebagai kor.ban. Tidak pasti kenapa… mungkin sebab Syaitan ada tanduk barangkali.

Usaha Viking untuk menangguhkan Ragnarök walau bagaimanapun menunjukkan betapa mereka takut pada peristiwa tersebut.

Dalam keadaan tidak mengenal agama tauhid, memang perkara ini sangat menakutkan. Bayangkanlah – Thor yang dikatakan menguasai ki.lat, guruh dan ribut (tidak lupa juga status Thor sebagai pelindung manusia) pun akan ma.ti.

Menurut syair Völuspá, Thor akan membµnµh seekor ular gergasi pada ambang Ragnarök. Ular ini akan ma.ti… tetapi 10 langkah kemudian, Thor akan tumbang kerana bi.sa ular tersebut.

Kema.tian pelindung umat manusia semasa kebangkitan Surtr tentu sekali menggerunkan semua. Dan tidak pelik pun jika Viking menyerahkan kor.ban supaya tidak dibµnµh Surtr.

RUJUKAN:

Jarus, O. (2021, April 27). Vikings created a massive boat in this volcanic cave to ward off the (ditapiskan). Live Science.